               16.4.2019

               SK

               Úradný vestník Európskej únie

               L 105/68

      Oznam pre čitateľov – L 102
      Oznam pre čitateľov – L 102 (pozri strana 68)

                  Úradný vestník L 102 nevyjde.


title: Rozhodnutie Rady (EÚ) 2017/2211 z 25. septembra 2017 o podpise Dohody o vedeckej a technickej spolupráci medzi Európskou úniou a Jordánskym hášimovským kráľovstvom, ktorou sa stanovujú podmienky účasti Jordánskeho hášimovského kráľovstva na Partnerstve pre výskum a inováciu v oblasti Stredozemia (PRIMA) v mene Únie

text:
               1.12.2017

               SK

               Úradný vestník Európskej únie

               L 316/13

         ROZHODNUTIE RADY (EÚ) 2017/2211
   z 25. septembra 2017
   o podpise Dohody o vedeckej a technickej spolupráci medzi Európskou úniou a Jordánskym hášimovským kráľovstvom, ktorou sa stanovujú podmienky účasti Jordánskeho hášimovského kráľovstva na Partnerstve pre výskum a inováciu v oblasti Stredozemia (PRIMA) v mene Únie
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 186 v spojení s článkom 218 ods. 5,
   so zreteľom na návrh Európskej komisie,
   keďže:

               (1)

               Rozhodnutie Európskeho parlamentu a Rady (EÚ) 2017/1324 (1) upravuje účasť Únie na Partnerstve pre výskum a inováciu v oblasti Stredozemia (ďalej len „PRIMA“), na ktorom sa spoločne podieľajú niektoré členské štáty.

               (2)

               Cieľom programu PRIMA je realizovať spoločný program na vybudovanie výskumných a inovačných kapacít a rozvíjanie znalostí a spoločných inovačných riešení pre agropotravinárske systémy v záujme zabezpečenia ich udržateľnosti a pre integrované zásobovanie vodou a hospodárenie s ňou v oblasti Stredozemia, aby sa zabezpečila väčšia odolnosť týchto systémov a tohto zásobovania a hospodárenia voči zmene klímy, ako aj ich väčšia účinnosť, nákladová efektívnosť a environmentálna a sociálna udržateľnosť a aby sa prispelo k riešeniu problémov v oblasti nedostatku vody, potravinovej bezpečnosti, výživy, zdravia, blahobytu a migrácie pri ich zdroji.

               (3)

               Program PRIMA budú spoločne realizovať viaceré členské štáty a tretie krajiny (ďalej len „zúčastnené štáty“), pričom budú preukazovať vysokú úroveň záväzku dosiahnuť vedeckú, riadiacu a finančnú integráciu a budú pracovať za rovnakých podmienok.

               (4)

               Jordánske hášimovské kráľovstvo (ďalej len „Jordánsko“) vyjadrilo želanie pripojiť sa k programu PRIMA ako zúčastnený štát a rovnocenne s členskými štátmi a tretími krajinami pridruženými k programu Horizont 2020 – rámcovému programu pre výskum a inováciu (2014 – 2020), ktoré sa zúčastňujú na programe PRIMA.

               (5)

               V súlade s článkom 1 ods. 2 rozhodnutia (EÚ) 2017/1324 sa Jordánsko stane zúčastneným štátom programu PRIMA, ak s Úniou uzavrie medzinárodnú dohodu o vedeckej a technickej spolupráci, ktorou sa stanovia podmienky účasti Jordánska na programe PRIMA.

               (6)

               Rada 30. mája 2017 poverila Komisiu začať rokovania v mene Únie s Jordánskom o Dohode o vedeckej a technickej spolupráci medzi Európskou úniou a Jordánskym hášimovským kráľovstvom, ktorou sa stanovujú podmienky účasti Jordánskeho hášimovského kráľovstva na Partnerstve pre výskum a inováciu v oblasti Stredozemia (PRIMA) (ďalej len „dohoda“), s výhradou prijatia rozhodnutia (EÚ) 2017/1324. Rokovania boli úspešne ukončené parafovaním dohody.

               (7)

               Dohoda by sa mala podpísať,

         PRIJALA TOTO ROZHODNUTIE:
   Článok 1
   Týmto sa v mene Únie schvaľuje podpis Dohody o vedeckej a technickej spolupráci medzi Európskou úniou a Jordánskym hášimovským kráľovstvom, ktorou sa stanovujú podmienky účasti Jordánskeho hášimovského kráľovstva na Partnerstve pre výskum a inováciu v oblasti Stredozemia (PRIMA), s výhradou uzavretia uvedenej dohody (2).
   Článok 2
   Týmto sa predseda Rady poveruje určiť osobu(-y) splnomocnenú(-é) podpísať dohodu v mene Únie.
   Článok 3
   Toto rozhodnutie nadobúda účinnosť dňom jeho prijatia.

      V Bruseli 25. septembra 2017

            Za Radu

            predseda

         M. MAASIKAS

      (1)  Rozhodnutie Európskeho parlamentu a Rady (EÚ) 2017/1324 zo 4. júla 2017 o účasti Únie na Partnerstve pre výskum a inováciu v oblasti Stredozemia (PRIMA), na ktorom sa spoločne podieľajú niektoré členské štáty (Ú. v. EÚ L 185, 18.7.2017, s. 1).

      (2)  Text dohody sa uverejní spolu s rozhodnutím o uzavretí dohody.


title: Rozhodnutie Rady (EÚ) 2018/15 z 18. decembra 2017 o pozícii, ktorá sa má v mene Európskej únie prijať v Spoločnom výbore EHP k zmene prílohy XXI (Štatistika) k Dohode o EHP

text:
                  9.1.2018

                  SK

                  Úradný vestník Európskej únie

                  L 4/13

            ROZHODNUTIE RADY (EÚ) 2018/15
      z 18. decembra 2017
      o pozícii, ktorá sa má v mene Európskej únie prijať v Spoločnom výbore EHP k zmene prílohy XXI (Štatistika) k Dohode o EHP
      RADA EURÓPSKEJ ÚNIE,
      so zreteľom na Zmluvu o fungovaní Európskej únie, a najmä na jej článok 338 ods. 1 v spojení s jej článkom 218 ods. 9,
      so zreteľom na nariadenie Rady (ES) č. 2894/94 z 28. novembra 1994 o opatreniach na vykonávanie Dohody o Európskom hospodárskom priestore (1), a najmä na jeho článok 1 ods. 3,
      so zreteľom na návrh Európskej komisie,
      keďže:

                  (1)

                  Dohoda o Európskom hospodárskom priestore (2) (ďalej len „Dohoda o EHP“) nadobudla platnosť 1. januára 1994.

                  (2)

                  Podľa článku 98 Dohody o EHP sa na základe rozhodnutia Spoločného výboru EHP môže meniť, okrem iného, príloha XXI (Štatistika) k Dohode o EHP.

                  (3)

                  Nariadenie Európskeho parlamentu a Rady (EÚ) 2016/792 (3) sa má začleniť do Dohody o EHP.

                  (4)

                  Príloha XXI (Štatistika) k Dohode o EHP by sa preto mala zodpovedajúcim spôsobom zmeniť.

                  (5)

                  Pozícia Únie v Spoločnom výbore EHP by preto mala byť založená na pripojenom návrhu rozhodnutia,

            PRIJALA TOTO ROZHODNUTIE:
      Článok 1
      Pozícia, ktorá sa má v mene Únie prijať v Spoločnom výbore EHP k navrhovanej zmene prílohy XXI (Štatistika) k Dohode o EHP, je založená na návrhu rozhodnutia Spoločného výboru EHP pripojenom k tomuto rozhodnutiu.
      Článok 2
      Toto rozhodnutie nadobúda účinnosť dňom jeho prijatia.

         V Bruseli 18. decembra 2017

               Za Radu

               predsedníčka

            K. SIMSON

         (1)  Ú. v. ES L 305, 30.11.1994, s. 6.

         (2)  Ú. v. ES L 1, 3.1.1994, s. 3.

         (3)  Nariadenie Európskeho parlamentu a Rady (EÚ) 2016/792 z 11. mája 2016 o harmonizovaných indexoch spotrebiteľských cien a indexe cien nehnuteľností na bývanie a o zrušení nariadenia Rady (ES) č. 2494/95 (Ú. v. EÚ L 135, 24.5.2016, s. 11).

         NÁVRH
         ROZHODNUTIE SPOLOČNÉHO VÝBORU EHP č. …/2017
         z …,
         ktorým sa mení príloha XXI (Štatistika) k Dohode o EHP
         SPOLOČNÝ VÝBOR EHP,
         so zreteľom na Dohodu o Európskom hospodárskom priestore (ďalej len „Dohoda o EHP“), a najmä na jej článok 98,
         keďže:

                     (1)

                     Nariadenie Európskeho parlamentu a Rady (EÚ) 2016/792 z 11. mája 2016 o harmonizovaných indexoch spotrebiteľských cien a indexe cien nehnuteľností na bývanie a o zrušení nariadenia Rady (ES) č. 2494/95 (1) sa má začleniť do Dohody o EHP.

                     (2)

                     Nariadením (EÚ) 2016/792 sa zrušuje nariadenie Rady (ES) č. 2494/95 (2) začlenené do Dohody o EHP, a preto je potrebné odkaz naň v rámci Dohody o EHP vypustiť.

                     (3)

                     Príloha XXI k Dohode o EHP by sa preto mala zodpovedajúcim spôsobom zmeniť,

               PRIJAL TOTO ROZHODNUTIE:
         Článok 1
         Znenie bodu 19a (nariadenie Rady (ES) č. 2494/95) prílohy XXI k Dohode o EHP sa nahrádza takto:

            „32016 R 0792: Nariadenie Európskeho parlamentu a Rady (EÚ) 2016/792 z 11. mája 2016 o harmonizovaných indexoch spotrebiteľských cien a indexe cien nehnuteľností na bývanie a o zrušení nariadenia Rady (ES) č. 2494/95 (Ú. v. EÚ L 135, 24.5.2016, s. 11).
            Ustanovenia nariadenia sa na účely tejto dohody vykladajú s týmito úpravami:
            Toto nariadenie sa nevzťahuje na Lichtenštajnsko.“.

         Článok 2
         Znenie nariadenia (EÚ) 2016/792 v islandskom a nórskom jazyku, ktoré sa uverejní v dodatku EHP k Úradnému vestníku Európskej únie, je autentické.
         Článok 3
         Toto rozhodnutie nadobúda účinnosť […] pod podmienkou, že boli doručené všetky oznámenia podľa článku 103 ods. 1 Dohody o EHP (*1).
         Článok 4
         Toto rozhodnutie sa uverejní v oddiele EHP Úradného vestníka Európskej únie a v dodatku EHP k Úradnému vestníku Európskej únie.

            V Bruseli

                  Za Spoločný výbor EHP

                  predseda

                  tajomníci Spoločného výboru EHP

            (1)  Ú. v. EÚ L 135, 24.5.2016, s. 11.

            (2)  Ú. v. ES L 257, 27.10.1995, s. 1.

            (*1)  [Ústavné požiadavky neboli oznámené.] [Ústavné požiadavky boli oznámené.]


title: Rozhodnutie Rady (EÚ) 2018/270 z 15. februára 2018, ktorým sa mení rozhodnutie 1999/70/ES o externých audítoroch národných centrálnych bánk, pokiaľ ide o externého audítora Central Bank of Cyprus

text:
               23.2.2018

               SK

               Úradný vestník Európskej únie

               L 51/14

         ROZHODNUTIE RADY (EÚ) 2018/270
   z 15. februára 2018,
   ktorým sa mení rozhodnutie 1999/70/ES o externých audítoroch národných centrálnych bánk, pokiaľ ide o externého audítora Central Bank of Cyprus
   RADA EURÓPSKEJ ÚNIE,
   so zreteľom na Protokol č. 4 o Štatúte Európskeho systému centrálnych bánk a Európskej centrálnej banky, ktorý je pripojený k Zmluve o Európskej únii a k Zmluve o fungovaní Európskej únie, a na jeho článok 27 ods. 1,
   so zreteľom na odporúčanie Európskej centrálnej banky z 19. decembra 2017 Rade Európskej únie o externom audítorovi Central Bank of Cyprus (ECB/2017/43) (1),
   keďže:

               (1)

               Účty Európskej centrálnej banky (ECB) a národných centrálnych bánk členských štátov, ktorých menou je euro, majú overovať nezávislí externí audítori odporúčaní Radou guvernérov ECB a schválení Radou Európskej únie.

               (2)

               Mandát súčasného externého audítora Central Bank of Cyprus, spoločnosti KPMG Limited, sa skončí po vykonaní auditu za finančný rok 2017. Je preto nevyhnutné vymenovať externého audítora pre Central Bank of Cyprus na finančné roky 2018 až 2022.

               (3)

               Central Bank of Cyprus si za svojho externého audítora na finančné roky 2018 až 2022 vybrala spoločnosť PricewaterhouseCoopers Limited.

               (4)

               Rada guvernérov ECB odporučila, aby bola spoločnosť PricewaterhouseCoopers Limited vymenovaná za externého audítora Central Bank of Cyprus na finančné roky 2018 až 2022.

               (5)

               Následne po odporúčaní Rady guvernérov ECB by sa rozhodnutie Rady 1999/70/ES (2) malo zodpovedajúcim spôsobom zmeniť,

         PRIJALA TOTO ROZHODNUTIE:
   Článok 1
   V článku 1 rozhodnutia 1999/70/ES sa odsek 14 nahrádza takto:

      „14   Spoločnosť PricewaterhouseCoopers Limited sa týmto schvaľuje za externého audítora Central Bank of Cyprus na finančné roky 2018 až 2022.“

   Článok 2
   Toto rozhodnutie nadobúda účinnosť dňom jeho oznámenia.
   Článok 3
   Toto rozhodnutie je určené Európskej centrálnej banke.

      V Bruseli 15. februára 2018

            Za Radu

            predseda

         K. VALCHEV

      (1)  Ú. v. EÚ C 2, 5.1.2018, s. 1.

      (2)  Rozhodnutie Rady 1999/70/ES z 25. januára 1999 o externých audítoroch národných centrálnych bánk (Ú. v. ES L 22, 29.1.1999, s. 69).


title: Rozhodnutie Rady (EÚ) 2018/271 z 15. februára 2018, ktorým sa vymenúva člen Výboru regiónov navrhnutý Talianskou republikou

text:
               23.2.2018

               SK

               Úradný vestník Európskej únie

               L 51/16

         ROZHODNUTIE RADY (EÚ) 2018/271
   z 15. februára 2018,
   ktorým sa vymenúva člen Výboru regiónov navrhnutý Talianskou republikou
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 305,
   so zreteľom na návrh talianskej vlády,
   keďže:

               (1)

               Rada prijala 26. januára 2015 rozhodnutie (EÚ) 2015/116 (1), 5. februára 2015 rozhodnutie (EÚ) 2015/190 (2) a 23. júna 2015 rozhodnutie (EÚ) 2015/994 (3), ktorými sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020.

               (2)

               V dôsledku skončenia funkčného obdobia pána Rosaria CROCETTA sa uvoľnilo miesto člena Výboru regiónov.

         PRIJALA TOTO ROZHODNUTIE:
   Článok 1
   Na zvyšný čas súčasného funkčného obdobia, ktoré trvá do 25. januára 2020, sa za člena Výboru regiónov vymenúva:

               —

               pán Gaetano ARMAO, Vicepresidente ed Assessore all'Economia della Regione Siciliana.

         Článok 2
   Toto rozhodnutie nadobúda účinnosť dňom jeho prijatia.

      V Bruseli 15. februára 2018

            Za Radu

            predseda

         K. VALCHEV

      (1)  Rozhodnutie Rady (EÚ) 2015/116 z 26. januára 2015, ktorým sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020 (Ú. v. EÚ L 20, 27.1.2015, s. 42).

      (2)  Rozhodnutie Rady (EÚ) 2015/190 z 5. februára 2015, ktorým sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020 (Ú. v. EÚ L 31, 7.2.2015, s. 25).

      (3)  Rozhodnutie Rady (EÚ) 2015/994 z 23. júna 2015, ktorým sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020 (Ú. v. EÚ L 159, 25.6.2015, s. 70).


title: Rozhodnutie Rady (SZBP) 2018/280 z 23. februára 2018, ktorým sa mení rozhodnutie 2012/642/SZBP o reštriktívnych opatreniach voči Bielorusku

text:
               24.2.2018

               SK

               Úradný vestník Európskej únie

               L 54/16

         ROZHODNUTIE RADY (SZBP) 2018/280
   z 23. februára 2018,
   ktorým sa mení rozhodnutie 2012/642/SZBP o reštriktívnych opatreniach voči Bielorusku
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 29,
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:

               (1)

               Rada 15. októbra 2012 prijala rozhodnutie 2012/642/SZBP (1).

               (2)

               Na základe preskúmania uvedeného rozhodnutia by sa platnosť reštriktívnych opatrení voči Bielorusku mala predĺžiť do 28. februára 2019.

               (3)

               Rada sa okrem toho dohodla, že členské štáty môžu povoliť vývoz určitých druhov športových guľovníc malého kalibru, športových pištolí malého kalibru a malokalibrového streliva výlučne na použitie na športových podujatiach alebo na športový tréning, alebo poskytovanie technickej pomoci alebo sprostredkovateľských služieb, finančných prostriedkov alebo súvisiacej finančnej pomoci, zdôrazňujúc, že pôjde o obmedzené množstvo a bez toho, aby tým boli dotknuté uplatniteľné licenčné predpisy.

               (4)

               Rozhodnutie 2012/642/SZBP by sa preto malo zodpovedajúcim spôsobom zmeniť.

               (5)

               S cieľom zabezpečiť, aby boli opatrenia stanovené v tomto rozhodnutí účinné, by toto rozhodnutie malo nadobudnúť účinnosť okamžite,

         PRIJALA TOTO ROZHODNUTIE:
   Článok 1
   Rozhodnutie 2012/642/SZBP sa mení takto:

               1.

               V článku 2 sa dopĺňajú tieto odseky:
               „4.   Odchylne od článku 1 môžu členské štáty povoliť predaj, dodávku, presun alebo vývoz športových guľovníc malého kalibru, športových pištolí malého kalibru a malokalibrového streliva, ktoré sú určené výlučne na použitie na športových podujatiach a na športový tréning, alebo poskytovanie technickej pomoci alebo sprostredkovateľských služieb, finančných prostriedkov alebo súvisiacej finančnej pomoci.
               Únia prijme potrebné opatrenia na určenie príslušných položiek, na ktoré sa má vzťahovať tento odsek.
               5.   Dotknutý členský štát upovedomí ostatné členské štáty a Komisiu o svojom úmysle udeliť povolenie podľa odseku 4 aspoň desať dní pred udelením povolenia, vrátane druhu a množstva dotknutého vybavenia a účelu na ktorý je určené, alebo povahy pomoci alebo súvisiacich služieb.“

               2.

               Článok 8 sa nahrádza takto:
               „Článok 8
               1.   Toto rozhodnutie sa uplatňuje do 28. februára 2019.
               2.   Toto rozhodnutie je predmetom nepretržitej revízie a obnovuje sa alebo sa mení, ak Rada nepovažuje jeho ciele za splnené.“

         Článok 2
   Toto nariadenie nadobúda účinnosť dňom jeho uverejnenia v Úradnom vestníku Európskej únie.

      V Bruseli 23. februára 2018

            Za Radu

            predsedníčka

         E. ZAHARIEVA

      (1)  Rozhodnutie Rady 2012/642/SZBP z 15. októbra 2012 o reštriktívnych opatreniach voči Bielorusku (Ú. v. EÚ L 285, 17.10.2012, s. 1).


title: Rozhodnutie Rady (SZBP) 2018/283 z 26. februára 2018, ktorým sa mení rozhodnutie (SZBP) 2016/1693 o reštriktívnych opatreniach voči ISIL (Dá'iš) a al-Káide a voči osobám, skupinám, podnikom a subjektom, ktoré sú s nimi spojené

text:
               26.2.2018

               SK

               Úradný vestník Európskej únie

               LI 54/6

         ROZHODNUTIE RADY (SZBP) 2018/283
   z 26. februára 2018,
   ktorým sa mení rozhodnutie (SZBP) 2016/1693 o reštriktívnych opatreniach voči ISIL (Dá'iš) a al-Káide a voči osobám, skupinám, podnikom a subjektom, ktoré sú s nimi spojené
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 29,
   so zreteľom na rozhodnutie Rady (SZBP) 2016/1693 z 20. septembra 2016 o reštriktívnych opatreniach voči ISIL (Dá'iš) a al-Káide a voči osobám, skupinám, podnikom a subjektom, ktoré sú s nimi spojené a o zrušení spoločnej pozície 2002/402/SZBP (1),
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:

               (1)

               Rada 20. septembra 2016 prijala rozhodnutie (SZBP) 2016/1693.

               (2)

               Vzhľadom na pretrvávajúcu hrozbu, ktorú predstavujú ISIL (Dá'iš) a al-Káida a osoby, skupiny, podniky a subjekty, ktoré sú s nimi spojené, by sa na zoznam osôb, skupín, podnikov a subjektov uvedený v prílohe k rozhodnutiu (SZBP) 2016/1693 mala zaradiť jedna osoba.

               (3)

               Rozhodnutie (SZBP) 2016/1693 by sa malo zodpovedajúcim spôsobom zmeniť,

         PRIJALA TOTO ROZHODNUTIE:
   Článok 1
   Príloha k rozhodnutiu (SZBP) 2016/1693 sa mení tak, ako sa uvádza v prílohe k tomuto rozhodnutiu.
   Článok 2
   Toto rozhodnutie nadobúda účinnosť dňom jeho uverejnenia v Úradnom vestníku Európskej únie.

      V Bruseli 26. februára 2018

            Za Radu

            predsedníčka

         F. MOGHERINI

      (1)  Ú. v. EÚ L 255, 21.9.2016, s. 25.

      PRÍLOHA
      Do prílohy k rozhodnutiu (SZBP) 2016/1693 sa dopĺňa nasledovné:

         „A.   Osoby

                     1.

                     Fabien CLAIN (alias Omar); dátum narodenia: 30. januára 1978; miesto narodenia: Toulouse (Francúzsko); štátna príslušnosť: francúzska; číslo cestovného pasu: 06AP104665 vydaný 16.1.2006 (po uplynutí doby platnosti); číslo národného preukazu totožnosti: 150161100206 vydaný 8.1.2015 (platný do 7.1.2030).“


title: Rozhodnutie Rady (SZBP) 2018/293 z 26. februára 2018, ktorým sa mení rozhodnutie (SZBP) 2016/849 o reštriktívnych opatreniach voči Kórejskej ľudovodemokratickej republike

text:
               27.2.2018

               SK

               Úradný vestník Európskej únie

               L 55/50

         ROZHODNUTIE RADY (SZBP) 2018/293
   z 26. februára 2018,
   ktorým sa mení rozhodnutie (SZBP) 2016/849 o reštriktívnych opatreniach voči Kórejskej ľudovodemokratickej republike
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 29,
   so zreteľom na rozhodnutie Rady (SZBP) 2016/849 z 27. mája 2016 o reštriktívnych opatreniach voči Kórejskej ľudovodemokratickej republike a o zrušení rozhodnutia 2013/183/SZBP (1),
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:

               (1)

               Rada 27. mája 2016 prijala rozhodnutie (SZBP) 2016/849.

               (2)

               Bezpečnostná rada Organizácie Spojených národov (ďalej len „BR OSN“) prijala 22. decembra 2017 rezolúciu č. 2397 (2017), v ktorej vyjadrila svoje hlboké znepokojenie nad tým, že Kórejská ľudovodemokratická republika (ďalej len „KĽDR“) 28. novembra 2017 v rozpore s existujúcimi rezolúciami BR OSN vypustila balistickú raketu, ako aj nad nebezpečenstvom, ktoré tento čin predstavuje pre mier a stabilitu v regióne aj mimo neho, a dospela k záveru, že naďalej existuje jasné ohrozenie medzinárodného mieru a bezpečnosti.

               (3)

               BR OSN uznala, že výnosy z obchodu KĽDR s tovarmi jednotlivých odvetví, ako aj príjmy plynúce od pracovníkov KĽDR v zahraničí, prispievajú okrem iného k programom KĽDR v oblasti jadrových zbraní a balistických rakiet, a vyjadrila veľké znepokojenie nad tým, že si tieto programy vyžadujú obrovské náklady na úkor obyvateľov KĽDR, pre ktorých sú tieto zdroje kriticky potrebné.

               (4)

               BR OSN rozhodla o posilnení existujúcich reštriktívnych opatrení v mnohých odvetviach, a to aj v súvislosti s dodávkami ropy a všetkých rafinovaných ropných produktov do KĽDR a zaviedla nové zákazy v niekoľkých odvetviach, a to aj v súvislosti s dodávkami potravín a poľnohospodárskych výrobkov, strojov, elektrických zariadení, zeminy, kameňa a dreva z KĽDR a zákaz dodávok všetkých priemyselných strojov, dopravných vozidiel a železa, ocele a iných kovov do KĽDR.

               (5)

               BR OSN udelila aj právomoci zhabať, kontrolovať a zmraziť akékoľvek plavidlo, ktoré je podľa všetkého zapojené do porušovania existujúcich rezolúcií BR OSN, a požadovať repatriáciu všetkých pracovníkov KĽDR v zahraničí v súlade s platným vnútroštátnym a medzinárodným právom.

               (6)

               Záznamy týkajúce sa troch osôb a jedného subjektu, ktoré označila BR OSN a ktoré boli zahrnuté do prílohy I k rozhodnutiu (SZBP) 2016/849, by mali byť vypustené zo zoznamu osôb a subjektov označených samostatne Radou, ktorý sa nachádza v prílohe II k uvedenému rozhodnutiu.

               (7)

               Na vykonanie určitých opatrení v tomto rozhodnutí je potrebná ďalšia činnosť Únie.

               (8)

               Rozhodnutie (SZBP) 2016/849 by sa preto malo zodpovedajúcim spôsobom zmeniť,

         PRIJALA TOTO ROZHODNUTIE:
   Článok 1
   Rozhodnutie (SZBP) 2016/849 sa mení takto:

               1.

               V článku 9 sa odseky 2 a 3 nahrádzajú takto:
               „2.   Zakazujú sa priame alebo nepriame dodávky, predaj alebo transfer všetkých rafinovaných ropných produktov do KĽDR štátnymi príslušníkmi členských štátov cez územie členských štátov alebo z ich územia, alebo prostredníctvom lodí plaviacich sa alebo lietadiel lietajúcich pod vlajkou členských štátov, potrubí a železničných tratí členských štátov alebo vozidiel registrovaných v členských štátoch a to bez ohľadu na to, či tieto rafinované ropné produkty pochádzajú z územia týchto členských štátov.
               3.   Odchylne od zákazu uvedeného v odseku 2 platí, že ak objem dodávok, predaja alebo transferu rafinovaných ropných produktov vrátane nafty a kerozínu do KĽDR nepresiahne 500 000 barelov v období dvanástich mesiacov, ktoré sa začína 1. januára 2018, a potom v ďalších dvanásťmesačných obdobiach, príslušný orgán členského štátu môže na základe individuálneho posúdenia povoliť dodávky, predaj alebo transfer rafinovaných ropných produktov do KĽDR, ak tento orgán stanovil, že dodávky, predaj alebo transfer slúžia výlučne na humanitárne účely, a pod podmienkou, že:

                           a)

                           členský štát informuje sankčný výbor každých 30 dní o objeme takýchto dodávok, predaja alebo transferu rafinovaných ropných produktov do KĽDR a o všetkých stranách transakcie;

                           b)

                           dodávky, predaj alebo transfer takýchto rafinovaných ropných produktov nezahŕňajú osoby alebo subjekty, ktoré sú spojené s jadrovým programom alebo programom balistických rakiet KĽDR alebo inými činnosťami zakázanými podľa rezolúcií BR OSN č. 1718 (2006), č. 1874 (2009), č. 2087 (2013), č. 2094 (2013), č. 2270 (2016), č. 2321 (2016), č. 2356 (2017), č. 2371 (2017), č. 2375 (2017) alebo č. 2397 (2017), vrátane označených osôb alebo subjektov; a

                           c)

                           dodávky, predaj alebo transfer rafinovaných ropných produktov nesúvisia s vytváraním príjmov pre jadrový program alebo program balistických rakiet KĽDR alebo pre iné činnosti zakázané podľa rezolúcií BR OSN č. 1718 (2006), č. 1874 (2009), č. 2087 (2013), č. 2094 (2013), č. 2270 (2016), č. 2321 (2016), č. 2356 (2017), č. 2371 (2017), č. 2375 (2017) alebo č. 2397 (2017).“

               2.

               V článku 9a sa odsek 1 nahrádza takto:
               „1.   Zakazuje sa obstarávanie morských plodov z KĽDR bez ohľadu na to, či pochádzajú z územia KĽDR alebo nie, ako aj získavanie rybolovných práv KĽDR, štátnymi príslušníkmi členských štátov alebo prostredníctvom lodí plaviacich sa alebo lietadiel lietajúcich pod vlajkou členských štátov.“

               3.

               Článok 9b sa nahrádza takto:
               „Článok 9b
               1.   Zakazujú sa priame alebo nepriame dodávky, predaj alebo transfer všetkej ropy do KĽDR štátnymi príslušníkmi členských štátov alebo cez územia členských štátov alebo z nich, alebo prostredníctvom lodí plaviacich sa alebo lietadiel lietajúcich pod vlajkou členských štátov, potrubí a železničných tratí členských štátov alebo vozidiel registrovaných v členských štátoch bez ohľadu na to, či tento tovar pochádza z územia členských štátov alebo nie.
               2.   Odchylne od odseku 1 sa zákaz uvedený v odseku 1 neuplatňuje, ak členský štát stanoví, že dodávky, predaj alebo transfer surovej ropy do KĽDR slúžia výlučne na humanitárne účely a sankčný výbor vopred schváli dodávky na základe individuálneho posúdenia v súlade s bodom 4 rezolúcie BR OSN č. 2397 (2017).
               3.   Únia prijme potrebné opatrenia na určenie príslušných položiek, na ktoré sa vzťahuje tento článok.“

               4.

               Vkladajú sa tieto články:
               „Článok 9d
               1.   Zakazuje sa priame alebo nepriame obstarávanie potravín a poľnohospodárskych výrobkov, strojov, elektrických zariadení, zeminy a kameňa vrátane magnezitu a magnézie, dreva a plavidiel z KĽDR štátnymi príslušníkmi členských štátov alebo prostredníctvom lodí plaviacich sa alebo lietadiel lietajúcich pod vlajkou členských štátov bez ohľadu na to, či tento tovar pochádza z územia KĽDR alebo nie.
               2.   Zákazom stanoveným v odseku 1 nie je do 21. januára 2018 dotknuté plnenie zmlúv uzavretých pred 22. decembrom 2017. Podrobné informácie o každej zásielke sa musia oznámiť sankčnému výboru do 5. februára 2018.
               3.   Únia prijme potrebné opatrenia na určenie príslušných položiek, na ktoré sa vzťahuje odsek 1
               Článok 9e
               1.   Zakazujú sa priame alebo nepriame dodávky, predaj alebo transfer všetkých priemyselných strojov, dopravných vozidiel, železa, ocele a iných kovov do KĽDR štátnymi príslušníkmi členských štátov alebo cez územie členských štátov alebo prostredníctvom lodí plaviacich sa alebo lietadiel lietajúcich pod vlajkou členských štátov, potrubí a železničných tratí členských štátov alebo vozidiel registrovaných v členských štátoch bez ohľadu na to, či tento tovar pochádza z územia členských štátov alebo nie.
               2.   Odchylne od odseku 1 sa zákaz v odseku 1 neuplatňuje, ak členský štát určí, že obstaranie náhradných dielov je potrebné na zachovanie bezpečnej prevádzky lietadiel KĽDR na prepravu cestujúcich.
               3.   Únia prijme opatrenia potrebné na určenie príslušných položiek, na ktoré sa vzťahuje tento článok.“

               5.

               Článok 16 sa mení takto:

                           a)

                           odsek 4 sa nahrádza takto:
                           „4.   Členské štáty pri kontrolách podľa odsekov 1 až 3 spolupracujú v súlade so svojimi vnútroštátnymi právnymi predpismi.
                           Členské štáty začnú čo najskôr náležitým spôsobom spolupracovať s iným štátom, ktorý má informácie vedúce k podozreniu, že KĽDR sa pokúša priamo alebo nepriamo o dodávku, predaj, transfer alebo obstarávanie nedovolenej zásielky, keď si uvedený štát vyžiada ďalšie informácie týkajúce sa námornej dopravy a zásielky s cieľom určiť okrem iného, či daná položka, tovar alebo produkt má pôvod v KĽDR.“.

                           b)

                           odsek 6 sa nahrádza takto:
                           „6.   Členské štáty prijmú potrebné opatrenia na zaistenie a zneškodnenie – napríklad zničením, znefunkčnením alebo znemožnením použitia, uskladnením alebo transferom do iného štátu, ako je štát pôvodu alebo štát určenia na účely zneškodnenia – položiek, ktorých dodávka, predaj, transfer alebo vývoz sú zakázané podľa rezolúcií BR OSN č. 1718 (2006), č. 1874 (2009), č. 2087 (2013), č. 2094 (2013), č. 2270 (2016), č. 2321 (2016), č. 2371 (2017), č. 2375 (2017) alebo č. 2397 (2017) a ktoré sa zistili pri inšpekciách, a to spôsobom, ktorý je v súlade s ich povinnosťami podľa platného medzinárodného práva.“

               6.

               Vkladá sa tento článok:
               „Článok 18b
               1.   Členské štáty zadržia, skontrolujú a zabavia akékoľvek plavidlo, ktoré sa nachádza v ich prístavoch, a môžu zadržať, skontrolovať a zabaviť akékoľvek plavidlo, ktoré podlieha ich jurisdikcii v ich pobrežných vodách, ak existuje opodstatnený dôvod domnievať sa, že plavidlo bolo zapojené do činností alebo do prepravy položiek zakázaných podľa rezolúcií BR OSN č. 1718 (2006), č. 1874 (2009), č. 2087 (2013), č. 2094 (2013), č. 2270 (2016), č. 2321 (2016), č. 2371 (2017), č. 2375 (2017) alebo č. 2397 (2017).
               2.   Ustanovenia týkajúce sa zabavenia plavidiel uvedené v odseku 1 sa prestanú uplatňovať po uplynutí šiestich mesiacov od dátumu, keď bolo takéto plavidlo zabavené, ak sankčný výbor na základe individuálneho posúdenia a na žiadosť vlajkového štátu rozhodne, že sa prijali primerané opatrenia na zabránenie tomu, aby toto plavidlo prispievalo v budúcnosti k porušovaniu rezolúcií BR OSN uvedených v odseku 1.
               3.   Členské štáty zrušia registráciu akéhokoľvek plavidla, pri ktorom existuje opodstatnený dôvod domnievať sa, že plavidlo bolo zapojené do činností alebo do prepravy položiek zakázaných podľa rezolúcií BR OSN č. 1718 (2006), č. 1874 (2009), č. 2087 (2013), č. 2094 (2013), č. 2270 (2016), č. 2321 (2016), č. 2356 (2017), č. 2371 (2017), č. 2375 (2017) alebo č. 2397 (2017).
               4.   Zakazuje sa poskytovanie služieb klasifikácie plavidlám uvedeným v prílohe VI zo strany štátnych príslušníkov členských štátov alebo z území členských štátov, pokiaľ to sankčný výbor vopred neschválil na základe individuálneho posúdenia.
               5.   Zakazuje sa poskytovanie poistenia a zaistenia zo strany štátnych príslušníkov členských štátov alebo z území členských štátov plavidlám uvedeným v prílohe VI.
               6.   Odseky 4 a 5 sa neuplatňujú, ak sankčný výbor na základe individuálneho posúdenia určí, že plavidlo vykonáva činnosti výlučne na účely obživy, ktoré osoby alebo subjekty v KĽDR nevyužijú na vytváranie príjmov, alebo výlučne na humanitárne účely.
               7.   Príloha VI obsahuje zoznam plavidiel uvedených v odsekoch 4 a 5 tohto článku, pri ktorých existuje opodstatnený dôvod domnievať sa, že plavidlo bolo zapojené do činností alebo do prepravy položiek zakázaných podľa rezolúcií BR OSN č. 1718 (2006), č. 1874 (2009), č. 2087 (2013), č. 2094 (2013), č. 2270 (2016), č. 2321 (2016), č. 2356 (2017), č. 2371 (2017), č. 2375 (2017) alebo č. 2397 (2017).“

               7.

               Článok 21 sa nahrádza takto:
               „Článok 21
               Členské štáty zrušia registráciu každého plavidla, ktoré vlastní, kontroluje alebo prevádzkuje KĽDR, a nezaregistrujú žiadne plavidlo, ktorého registráciu zrušil iný štát podľa bodu 24 rezolúcie BR OSN č. 2321 (2016), bodu 8 rezolúcie BR OSN č. 2375 (2017) alebo bodu 12 rezolúcie BR OSN č. 2397 (2017), okrem prípadov, v ktorých to sankčný výbor vopred schválil na základe individuálneho posúdenia.“

               8.

               V článku 26a sa vkladá tento odsek:
               „5.   Členské štáty bezodkladne, najneskôr však do 21. decembra 2019 repatriujú do KĽDR všetkých štátnych príslušníkov KĽDR, ktorí získavajú príjem v rámci jurisdikcie daného členského štátu, a všetkých vládnych atašé KĽDR pre dohľad nad bezpečnosťou monitorujúcich pracovníkov KĽDR v zahraničí, pokiaľ daný členský štát neurčí, že štátny príslušník KĽDR je jeho štátnym príslušníkom alebo je štátnym príslušníkom KĽDR, ktorého repatriácia je zakázaná, a to v súlade s uplatniteľným vnútroštátnym a medzinárodným právom vrátane medzinárodného utečeneckého práva a medzinárodného práva v oblasti ľudských práv, a dohodou o sídle Organizácie Spojených národov a Dohovorom o výsadách a imunitách Organizácie Spojených národov.“

               9.

               Článok 32 sa nahrádza takto:
               „Článok 32
               Neuznajú sa žiadne nároky v súvislosti so žiadnou zmluvou alebo transakciou, ktorej realizácia bola úplne alebo čiastočne, priamo alebo nepriamo ovplyvnená z dôvodu opatrení uložených podľa rezolúcií BR OSN č. 1718 (2006), č. 1874 (2009), č. 2087 (2013), č. 2094 (2013), č. 2270 (2016), č. 2321 (2016), č. 2356 (2017), č. 2375 (2017) alebo č. 2397 (2017), vrátane opatrení Únie alebo ktoréhokoľvek členského štátu v súlade alebo v súvislosti s príslušnými rozhodnutiami Bezpečnostnej rady OSN alebo s opatreniami, na ktoré sa vzťahuje toto rozhodnutie, alebo podľa požiadaviek takýchto príslušných rozhodnutí alebo opatrení vrátane nárokov na náhradu škody alebo akýkoľvek iný nárok tohto druhu ako nárok na kompenzáciu alebo nárok zo záruky, najmä nárok na predĺženie platnosti alebo vyplatenie dlhopisu, záruka alebo náhrada škody, najmä finančná záruka alebo finančná náhrada škody v akejkoľvek podobe, ak sú uplatňované:

                           a)

                           označenými osobami alebo subjektmi uvedenými v zoznamoch v prílohách I, II, III, IV, V alebo VI;

                           b)

                           akoukoľvek inou osobou alebo subjektom v KĽDR vrátane vlády KĽDR, jej verejných orgánov, korporácií a agentúr;

                           c)

                           akoukoľvek osobou alebo subjektom, ktoré konajú prostredníctvom jednej z osôb alebo subjektov uvedených v písmenách a) alebo b); alebo

                           d)

                           akýmkoľvek vlastníkom alebo nájomcom plavidla, ktoré bolo zadržané alebo zabavené podľa článku 18b ods. 1 alebo ktorého registrácia bola zrušená podľa článku 18b ods. 3 alebo ktoré je uvedené v zozname v prílohe VI.“

               10.

               Vkladá sa tento článok:
               „Článok 32a
               Opatrenia uložené rezolúciami BR OSN č. 1718 (2006), č. 1874 (2009), č. 2087 (2013), č. 2094 (2013), č. 2270 (2016), č. 2321 (2016), č. 2356 (2017), č. 2375 (2017) a č. 2397 (2017) sa neuplatňujú, ak akýmkoľvek spôsobom bránia činnostiam diplomatických alebo konzulárnych misií v KĽDR podľa Viedenského dohovoru o diplomatických stykoch a Viedenského dohovoru o konzulárnych stykoch.“

               11.

               V článku 33 sa odseky 1 a 2 nahrádzajú takto:
               „1.   Rada vykoná zmeny v prílohách I a IV na základe rozhodnutí Bezpečnostnej rady OSN alebo sankčného výboru.
               2.   Rada jednomyseľne a na návrh členských štátov alebo vysokého predstaviteľa Únie pre zahraničné veci a bezpečnostnú politiku vypracúva zoznamy uvedené v prílohách II, III, V a VI a prijíma ich zmeny.“

               12.

               V článku 34 sa odsek 2 nahrádza takto:
               „2.   Ak Rada rozhodne, že sa opatrenia uvedené v článku 18b ods. 4 alebo 5, článku 23 ods. 1 písm. b) alebo c) alebo článku 27 ods. 1 písm. b), c) alebo d) budú vzťahovať na určitú osobu alebo subjekt, príslušným spôsobom zmení prílohy II, III, V alebo VI.“

               13.

               Článok 36a sa nahrádza takto:
               „Článok 36a
               Odchylne od opatrení uložených rezolúciami BR OSN č. 1718 (2006), č. 1874 (2009), č. 2087 (2013), č. 2094 (2013), č. 2270 (2016), č. 2321 (2016), č. 2356 (2017), č. 2371 (2017), č. 2375 (2017) alebo č. 2397 (2017) udelí príslušný orgán členského štátu potrebné povolenie za predpokladu, že sankčný výbor rozhodol, že je potrebná výnimka na uľahčenie práce medzinárodných a mimovládnych organizácií vykonávajúcich činnosti v oblasti pomoci a núdzovej pomoci v KĽDR v prospech civilného obyvateľstva v KĽDR alebo na akýkoľvek iný účel, ktorý je v súlade s cieľmi uvedených rezolúcii BR OSN.“

               14.

               Príloha II sa mení v súlade s prílohou I k tomuto rozhodnutiu.

               15.

               Príloha V sa nahrádza textom uvedeným v prílohe II k tomuto rozhodnutiu.

               16.

               Text uvedený v prílohe III k tomuto rozhodnutiu sa dopĺňa ako príloha VI.

         Článok 2
   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.

      V Bruseli 26. februára 2018

            Za Radu

            predsedníčka

         F. MOGHERINI

      (1)  Ú. v. EÚ L 141, 28.5.2016, s. 79.

      PRÍLOHA I
      Zo zoznamu uvedeného v prílohe II k rozhodnutiu (SZBP) 2016/849 sa vypúšťajú záznamy týkajúce sa týchto osôb a subjektu:

                  I.

                  Osoby a subjekty zodpovedné za programy KĽDR v jadrovej oblasti, v oblasti balistických riadených striel alebo iných zbraní hromadného ničenia alebo osoby alebo subjekty, ktoré konajú v ich mene alebo podľa ich pokynov, alebo subjekty, ktoré vlastnia alebo kontrolujú

                              A.

                              Osoby

                                          23.

                                          PAK Yong Sik

                                          31.

                                          Kim Jong Sik

                              B.

                              Subjekty

                                          5.

                                          Ministerstvo ľudových ozbrojených síl

                  II.

                  Osoby a subjekty poskytujúce finančné služby, ktoré by mohli prispieť k programom KĽDR v jadrovej oblasti, v oblasti balistických riadených striel alebo iných zbraní hromadného ničenia

                              5.

                              CHOE Chun-Sik

      PRÍLOHA II
      „
            PRÍLOHA IV

               ZOZNAM PLAVIDIEL PODĽA ČLÁNKU 18a ODS. 6

                        A.

                        Plavidlá s odňatou vlajkou

                        B.

                        Plavidlá nasmerované do prístavu

                        C.

                        Plavidlá so zrušenou registráciou

                        D.

                        Plavidlá so zákazom vstupu do prístavu

                                    1.

                                       Názov: PETREL 8
                                    Doplňujúce informácie
                                    IMO: 9562233. MMSI: 620233000

                                    2.

                                       Názov: HAO FAN 6
                                    Doplňujúce informácie
                                    IMO: 8628597. MMSI: 341985000

                                    3.

                                       Názov: TONG SAN 2
                                    Doplňujúce informácie
                                    IMO: 8937675. MMSI: 445539000

                                    4.

                                       Názov: JIE SHUN
                                    Doplňujúce informácie
                                    IMO: 8518780. MMSI: 514569000

                                    5.

                                    Názov: BILLIONS NO. 18
                                    Doplňujúce informácie
                                    IMO: 9191773

                                    6.

                                       Názov: UL JI BONG 6
                                    Doplňujúce informácie
                                    IMO: 9114555

                                    7.

                                       Názov: RUNG RA 2
                                    Doplňujúce informácie
                                    IMO: 9020534

                                    8.

                                       Názov: RYE SONG GANG 1
                                    Doplňujúce informácie
                                    IMO: 7389704

                        E.

                        Plavidlá podliehajúce zmrazeniu majetku

                  “

      PRÍLOHA III

         „PRÍLOHA VI

            ZOZNAM PLAVIDIEL PODĽA ČLÁNKU 18b ODS. 7“


title: Rozhodnutie Rady (SZBP) 2018/297 z 20. februára 2018, ktorým sa vymenúva predseda Vojenského výboru Európskej únie

text:
               28.2.2018

               SK

               Úradný vestník Európskej únie

               L 56/33

         ROZHODNUTIE RADY (SZBP) 2018/297
   z 20. februára 2018,
   ktorým sa vymenúva predseda Vojenského výboru Európskej únie
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 240,
   so zreteľom na rozhodnutie Rady 2001/79/SZBP z 22. januára 2001, ktorým sa zriaďuje Vojenský výbor Európskej únie (1),
   keďže:

               (1)

               Podľa článku 3 ods. 1 rozhodnutia 2001/79/SZBP predsedu Vojenského výboru Európskej únie (ďalej len „vojenský výbor“) vymenúva Rada na základe odporúčania vojenského výboru zasadajúceho na úrovni náčelníkov generálnych štábov. Podľa článku 3 ods. 2 uvedeného rozhodnutia je funkčné obdobie predsedu vojenského výboru trojročné, pokiaľ Rada nerozhodne inak.

               (2)

               Rada 15. decembra 2014 vymenovala generála Mikhaila KOSTARAKOSA za predsedu vojenského výboru na obdobie troch rokov od 6. novembra 2015 (2).

               (3)

               Vojenský výbor zasadajúci na úrovni náčelníkov generálnych štábov na svojom zasadnutí 6. – 7. novembra 2017 odporučil, aby bol za predsedu vojenského výboru vymenovaný generál Claudio GRAZIANO, a to výnimočne na obdobie tri a pol roka.

               (4)

               Vojenský výbor odporučil, aby sa mandát generála Claudia GRAZIANA výnimočne predĺžil na viac ako 3 roky s cieľom posunúť nahradenie predsedu vojenského výboru trvalo na vhodnejšie obdobie roka,

         PRIJALA TOTO ROZHODNUTIE:
   Článok 1
   Za predsedu Vojenského výboru Európskej únie sa týmto na obdobie tri a pol roka od 6. novembra 2018 vymenúva generál Claudio GRAZIANO.
   Článok 2
   Toto rozhodnutie nadobúda účinnosť dňom jeho prijatia.

      V Bruseli 20. februára 2018

            Za Radu

            predseda

         V. GORANOV

      (1)  Ú. v. ES L 27, 30.1.2001, s. 4.

      (2)  Rozhodnutie Rady 2014/920/SZBP z 15. decembra 2014, ktorým sa vymenúva predseda Vojenského výboru Európskej únie (Ú. v. EÚ L 363, 18.12.2014, s. 149).


title: Rozhodnutie Rady (SZBP) 2018/299 z 26. februára 2018 o podpore Európskej siete nezávislých odborných obcí zaoberajúcich sa otázkou nešírenia a odzbrojenia na účely podpory vykonávania stratégie EÚ proti šíreniu zbraní hromadného ničenia

text:
               28.2.2018

               SK

               Úradný vestník Európskej únie

               L 56/46

         ROZHODNUTIE RADY (SZBP) 2018/299
   z 26. februára 2018
   o podpore Európskej siete nezávislých odborných obcí zaoberajúcich sa otázkou nešírenia a odzbrojenia na účely podpory vykonávania stratégie EÚ proti šíreniu zbraní hromadného ničenia
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 28 ods. 1 a článok 31 ods. 1,
   keďže:

               (1)

               Európska rada 12. decembra 2003 prijala stratégiu EÚ proti šíreniu zbraní hromadného ničenia (ďalej len „stratégia EÚ proti šíreniu ZHN“), ktorej kapitola III obsahuje zoznam opatrení, ktoré je potrebné prijať v rámci Únie, ako aj v tretích krajinách na účely boja proti tomuto šíreniu.

               (2)

               Únia stratégiu EÚ proti šíreniu ZHN aktívne vykonáva a zavádza opatrenia uvedené v jej kapitole III, ako napríklad vytváranie potrebných štruktúr v rámci Únie.

               (3)

               Rada 8. decembra 2008 prijala závery a dokument s názvom „Nové smery činnosti Európskej únie v boji proti šíreniu zbraní hromadného ničenia a ich nosičov“ (ďalej len „nové smery činnosti“), v ktorom sa uvádza, že šírenie zbraní hromadného ničenia (ďalej len „ZHN“) naďalej predstavuje jednu z najväčších výziev v oblasti bezpečnosti a že politika nešírenia je základnou súčasťou spoločnej zahraničnej a bezpečnostnej politiky (SZBP).

               (4)

               V nových smeroch činnosti Rada vyzýva príslušné zloženia a orgány Rady, Komisiu, ostatné inštitúcie a členské štáty, aby konkrétnym spôsobom nadviazali na uvedený dokument.

               (5)

               V nových smeroch činnosti Rada zdôrazňuje, že činnosť Únie zameraná na zabránenie šíreniu by mohla využívať podporu mimovládnej siete pre nešírenie, ktorá by spájala inštitúcie pre zahraničnú politiku a výskumné centrá, ktoré sa špecializujú na strategické oblasti Únie, a ktorá by sa zakladala na užitočných sieťach, ktoré už existujú. Takáto sieť by sa mohla rozšíriť na inštitúcie v tretích krajinách, s ktorými Únia vedie osobitné dialógy o nešírení

               (6)

               Európska rada na zasadnutí 15. a 16. decembra 2005 prijala stratégiu EÚ na boj proti nedovolenému hromadeniu ručných a ľahkých zbraní a ich munície a nedovolenému obchodovaniu s nimi (ďalej len „stratégia EÚ pre RĽZ“), ktorou sa stanovujú usmernenia pre činnosť Únie v oblasti ručných a ľahkých zbraní (ďalej len „RĽZ“). V stratégii EÚ pre RĽZ sa konštatuje, že nedovolené hromadenie ručných a ľahkých zbraní a ich munície a nedovolené obchodovanie s nimi vážne ohrozujú medzinárodný mier a bezpečnosť.

               (7)

               V stratégii EÚ pre RĽZ sa ako jeden z jej cieľov stanovila potreba podporovať účinný multilateralizmus v záujme vytvorenia medzinárodných a regionálnych mechanizmov a mechanizmov v rámci Únie a jej členských štátov na boj proti dodávkam a destabilizačnému šíreniu ručných a ľahkých zbraní a ich munície

               (8)

               Rada 26. júla 2010 prijala rozhodnutie 2010/430/SZBP (1), ktorým sa zriadila európska sieť nezávislých odborných obcí zaoberajúcich sa otázkou nešírenia a v ktorom sa stanovilo, že technické vykonávanie uvedeného rozhodnutia bude vykonávať Združenie EÚ pre nešírenie zbraní (ďalej len „združenie“).

               (9)

               Výber združenia ako jediného príjemcu grantu je v tomto prípade opodstatnený vôľou Únie, ktorú podporujú členské štáty, pokračovať v jej úspešnej spolupráci s európskou sieťou nezávislých odborných obcí zaoberajúcich sa otázkou nešírenia, ktorá prispieva k vytváraniu spoločnej európskej kultúry, pokiaľ ide o nešírenie a odzbrojenie, a pomáha Únii rozvíjať a formovať jej politiky v týchto oblastiach a zvyšovať viditeľnosť Únie. Vzhľadom na samotnú povahu združenia, ktoré vzniklo z podnetu Únie a v plnej miere závisí od jej podpory, je v tomto prípade potrebné poskytnúť stopercentné financovanie. Združenie nemá žiadne nezávislé finančné zdroje ani oprávnenie získavať iné finančné prostriedky. Navyše, okrem štyroch riadiacich odborných obcí združenie vytvorilo sieť prepájajúcu viac ako 70 odborných obcí a výskumných centier, v ktorej sa združuje takmer celá expertíza mimovládneho sektora v oblasti nešírenia zbraní a odzbrojenia v Únii.

               (10)

               Rada 10. marca 2014 prijala rozhodnutie 2014/129/SZBP (2), ktorým sa o tri roky predĺžila propagácia a finančná podpora Únie pre činnosti európskej siete nezávislých odborných obcí zaoberajúcich sa otázkou nešírenia a ktorým sa združenie poverilo technickým vykonávaním uvedeného rozhodnutia

               (11)

               Rada 3. apríla 2017 prijala rozhodnutie (SZBP) 2017/632 (3), ktorým sa predlžuje platnosť rozhodnutia 2014/129/SZBP s cieľom umožniť ďalšie vykonávanie činností do 2. júla 2017.

               (12)

               Rada 4. júla 2017 prijala rozhodnutie (SZBP) 2017/1195 (4), ktorým sa predlžuje obdobie uplatňovania rozhodnutia 2014/129/SZBP od 3. júla do 31. decembra 2017 s cieľom umožniť usporiadanie jednej významnej výročnej konferencie o nešírení a odzbrojení v roku 2017, ako aj ďalšiu správu a aktualizáciu internetovej platformy združenia

               (13)

               Názov európskej siete nezávislých odborných obcí zaoberajúcich sa otázkou nešírenia a názov združenia sa upravia tak, aby v súlade s odporúčaniami uvedenými v uznesení Európskeho parlamentu z 27. októbra 2016 o jadrovej bezpečnosti a nešírení jadrových zbraní zahŕňali pojem „odzbrojenie“,

         PRIJALA TOTO ROZHODNUTIE:
   Článok 1
   1.   Na účely prispievania k intenzívnejšiemu vykonávaniu stratégie EÚ proti šíreniu ZHN, ktorá sa zakladá na zásadách účinného multilateralizmu, prevencie a spolupráce s tretími krajinami, sa ďalšie propagovanie a podpora činností európskej siete nezávislých odborných obcí zaoberajúcich sa otázkou nešírenia a odzbrojenia týmto predlžuje o 42 mesiacov na plnenie týchto cieľov:

               a)

               podporovať politický dialóg a dialóg zameraný na bezpečnosť, ako aj dlhodobé diskusie o opatreniach na boj proti šíreniu ZHN a ich nosičov v rámci občianskej spoločnosti, a to najmä medzi expertmi, výskumnými pracovníkmi a zástupcami akademickej obce;

               b)

               poskytovať osobám pracujúcim v príslušných prípravných orgánoch Rady príležitosti na konzultácie so sieťou o otázkach súvisiacich s nešírením a odzbrojením a umožniť zástupcom členských štátov zúčastňovať sa na zasadnutiach siete;

               c)

               vytvoriť užitočné východisko pre činnosť Únie a medzinárodného spoločenstva zameranú na nešírenie a odzbrojenie, a to najmä poskytovaním správ a/alebo odporúčaní zástupcom vysokého predstaviteľa Únie pre zahraničné veci a bezpečnostnú politiku (ďalej len „VP“);

               d)

               prispievať k zvýšeniu povedomia tretích krajín o výzvach spojených so šírením zbraní a odzbrojením a o potrebe spolupráce s Úniou a v rámci viacstranných fór, najmä Organizácie Spojených národov, s cieľom predchádzať programom šírenia, ktoré vyvolávajú obavy na celom svete, odrádzať od nich, zastaviť ich a podľa možnosti ich zrušiť;

               e)

               prispievať k rozvoju odborných znalostí a inštitucionálnych kapacít, pokiaľ ide o otázky nešírenia a odzbrojenia, v rámci odborných obcí a štátnych orgánov v Únii a tretích krajinách.

         2.   Vzhľadom na stratégiu EÚ pre RĽZ sa rozsah činnosti európskej siete nezávislých odborných obcí zaoberajúcich sa otázkou nešírenia a odzbrojenia neobmedzuje len na riešenie otázok týkajúcich sa hrozieb vyplývajúcich zo šírenia ZHN a ich nosičov, ale bude zahŕňať aj otázky súvisiace s konvenčnými zbraňami vrátane RĽZ. Začlenením otázok súvisiacich s konvenčnými zbraňami do oblasti činnosti siete sa ponúkne dôležitý nástroj pre dialóg o činnostiach Únie v tejto oblasti, ako aj pre odporúčania k týmto činnostiam v rámci vykonávania stratégie EÚ pre RĽZ a politiky Únie zameranej na konvenčné zbrane.
   3.   Projekty, ktoré má Únia podporovať, zahŕňajú tieto konkrétne činnosti:

               a)

               poskytovanie prostriedkov na organizáciu významných výročných konferencií s tretími krajinami a občianskou spoločnosťou o nešírení a odzbrojení, na ktorých sa bude diskutovať o ďalších opatreniach na boj proti šíreniu ZHN a ich nosičov, ako aj o vzájomne súvisiacich cieľoch v oblasti odzbrojenia a na ktorých sa budú hľadať odpovede na výzvy spojené s konvenčnými zbraňami vrátane boja proti nedovolenému obchodovaniu a nadmernému hromadeniu RĽZ a ich munície. Tieto konferencie budú na medzinárodnej úrovni propagovať stratégiu EÚ proti šíreniu ZHN a stratégiu EÚ pre RĽZ, ako aj úlohu, ktorú v tejto oblasti zohrávajú inštitúcie Únie a odborné obce v Únii, na účely zvýšenia viditeľnosti politík Únie v tejto oblasti a predkladania správ a/alebo odporúčaní zástupcom VP;

               b)

               poskytovanie prostriedkov na organizáciu výročných konzultačných stretnutí zástupcov inštitúcií Únie, zástupcov členských štátov a expertov z akademickej obce, aby si vymenili názory na hlavné otázky a kritické udalosti v oblasti odzbrojovania, nešírenia a kontroly vývozu zbraní, na účely predloženia správ a/alebo odporúčaní zástupcom VP;

               c)

               poskytovanie prostriedkov na organizáciu najviac deviatich ad hoc seminárov pre expertov a odborníkov z praxe o celej škále otázok týkajúcich sa nešírenia a odzbrojenia, ktoré sa vzťahujú na nekonvenčné, ako aj konvenčné zbrane, na účely predloženia správ a/alebo odporúčaní zástupcom VP;

               d)

               poskytovanie prostriedkov na prípravu a uverejnenie najviac 20 politických dokumentov spracovávajúcich témy v rámci mandátu združenia a predostierajúcich politické a/alebo operačné možnosti;

               e)

               poskytovanie prostriedkov na ďalšie riadenie a rozvoj asistenčnej služby v rámci združenia na účely poskytovania ad hoc expertízy k celej škále otázok týkajúcich sa nešírenia a odzbrojenia (pokiaľ ide o nekonvenčné aj konvenčné zbrane) v lehote dvoch až troch týždňov, vrátane vypracovania najviac 18 odborných dokumentov;

               f)

               poskytovanie prostriedkov na nepretržité zvyšovanie povedomia, vzdelávanie a rozvoj odborných znalostí a inštitucionálnych kapacít v oblasti nešírenia a odzbrojenia v rámci odborných obcí a štátnych orgánov v Únii a tretích krajinách prostredníctvom:

                           —

                           správy a ďalšieho vývoja kurzu elektronického učenia sa zahŕňajúceho všetky relevantné aspekty nešírenia a odzbrojenia,

                           —

                           vytvorenia najviac 36 pozícií na stáž v oblasti nešírenia a odzbrojenia pre študentov vyšších stupňov vysokoškolského štúdia alebo mladých diplomatov z Únie a tretích krajín,

                           —

                           usporadúvania výročných študijných návštev v Bruseli pre účastníkov štipendijného programu OSN pre odzbrojenie organizovaného s cieľom propagovať politiky Únie v oblasti nešírenia, odzbrojenia a kontroly vývozu zbraní a zvyšovať viditeľnosť týchto politík,

                           —

                           prípravy pilotného kurzu odbornej prípravy na zvyšovanie povedomia o rizikách šírenia zbraní vrátane rizík, ktoré vyplývajú z vývoja vo vede a technológiách, medzi študentmi vyšších stupňov vysokoškolského a doktorandského štúdia prírodných vied;

               g)

               poskytovanie prostriedkov na ďalšiu prevádzku, správu a vývoj internetovej platformy a súvisiacich sociálnych sietí s cieľom uľahčiť kontakty, zabezpečiť jedinečné fórum pre európsky výskum v oblasti odzbrojenia a nešírenia zbraní, propagovať európsku sieť nezávislých odborných obcí zaoberajúcich sa otázkou nešírenia a odzbrojenia, osloviť globálnu komunitu venujúcu sa otázkam nešírenia a odzbrojenia a podporiť vzdelávacie ponuky združenia, pokiaľ ide kurzy odbornej prípravy na mieste, ako aj elektronické učenie sa.

         Podrobný opis projektov sa uvádza v prílohe.
   Článok 2
   1.   Za vykonávanie tohto rozhodnutia zodpovedá VP.
   2.   Technické vykonávanie projektov týkajúcich sa činností uvedených v článku 1 ods. 3 uskutočňuje združenie, ktoré tvoria La Fondation pour la Recherche Stratégique (FRS), Peace Research Institute Frankfurt (HSFK/PRIF), International Institute for Strategic Studies (IISS), Stockholm International Peace Research Institute (SIPRI), International Affairs Institute (IAI) v Ríme a Vienna Center for Disarmament and Non-Proliferation (VCDNP). Združenie vykonáva uvedenú úlohu pod vedením VP. Na tento účel uzavrie VP so združením potrebné dohody.
   3.   Členské štáty a Európska služba pre vonkajšiu činnosť (ďalej len „ESVČ“) navrhnú v súlade s politikami Únie priority a témy osobitného záujmu na posúdenie vo výskumných programoch združenia, ktorým sa majú venovať pracovné dokumenty a semináre.
   Článok 3
   1.   Finančná referenčná suma na realizáciu projektov týkajúcich sa činností uvedených v článku 1 ods. 3 je 4 507 004,70 EUR.
   2.   S výdavkami financovanými zo sumy stanovenej v odseku 1 sa hospodári v súlade s postupmi a pravidlami, ktoré sa vzťahujú na všeobecný rozpočet Únie.
   3.   Na správne riadenie výdavkov uvedených v odseku 1 dohliada Komisia. Na tento účel uzavrie so združením dohodu o financovaní. V dohode sa stanoví, že združenie má zabezpečiť viditeľnosť príspevku Únie zodpovedajúcu jeho výške.
   4.   Komisia sa bude usilovať o to, aby sa dohoda o financovaní uvedená v odseku 3 uzavrela čo najskôr po nadobudnutí účinnosti tohto rozhodnutia. Radu informuje o všetkých ťažkostiach, ktoré sa počas tohto procesu vyskytnú, ako aj o dátume uzavretia dohody.
   Článok 4
   1.   VP informuje Radu o vykonávaní tohto rozhodnutia na základe pravidelných správ vypracovaných združením. Tieto správy tvoria základ hodnotenia, ktoré vykoná Rada.
   2.   Komisia podáva správy o finančných aspektoch projektov uvedených v článku 1 ods. 3.
   Článok 5
   1.   Toto rozhodnutie nadobúda účinnosť dňom jeho prijatia.
   2.   Toto rozhodnutie platí 42 mesiacov odo dňa uzavretia dohody o financovaní uvedenej v článku 3 ods. 3.
   Platí však šesť mesiacov po nadobudnutí svojej účinnosti, ak sa dohoda o financovaní dovtedy neuzavrie.

      V Bruseli 26. februára 2018

            Za Radu

            predsedníčka

         F. MOGHERINI

      (1)  2010/430/CFSP: Rozhodnutie Rady 2010/430/SZBP z 26. júla 2010, ktorým sa zriaďuje európska sieť nezávislých odborných obcí zaoberajúcich sa otázkou nešírenia na podporu vykonávania stratégie EÚ proti šíreniu zbraní hromadného ničenia (Ú. v. EÚ L 202, 4.8.2010, s. 5).

      (2)  Rozhodnutie Rady 2014/129/SZBP z 10. marca 2014, ktorým sa podporuje európska sieť nezávislých odborných obcí zaoberajúcich sa otázkou nešírenia na podporu vykonávania stratégie EÚ proti šíreniu zbraní hromadného ničenia (Ú. v. EÚ L 71, 12.3.2014, s. 3).

      (3)  Rozhodnutie Rady (SZBP) 2017/632 z 3. apríla 2017, ktorým sa mení rozhodnutie 2014/129/SZBP, ktorým sa podporuje európska sieť nezávislých odborných obcí zaoberajúcich sa otázkou nešírenia na podporu vykonávania stratégie EÚ proti šíreniu zbraní hromadného ničenia (Ú. v. EÚ L 90, 4.4.2017, s. 10).

      (4)  Rozhodnutie Rady (SZBP) 2017/1195 zo 4. júla 2017, ktorým sa mení rozhodnutie 2014/129/SZBP, ktorým sa podporuje európska sieť nezávislých odborných obcí zaoberajúcich sa otázkou nešírenia na podporu vykonávania stratégie EÚ proti šíreniu zbraní hromadného ničenia (Ú. v. EÚ L 172, 5.7.2017, s. 14).

      PRÍLOHA

         EURÓPSKA SIEŤ NEZÁVISLÝCH ODBORNÝCH OBCÍ ZAOBERAJÚCICH SA OTÁZKOU NEŠÍRENIA A ODZBROJENIA NA PODPORU VYKONÁVANIA STRATÉGIE EÚ PROTI ŠÍRENIU ZBRANÍ HROMADNÉHO NIČENIA (STRATÉGIA EÚ PROTI ŠÍRENIU ZHN)

      1.   Ciele

      Cieľom tohto rozhodnutia je pokračovať vo vykonávaní nových smerov činnosti Európskej únie v boji proti šíreniu zbraní hromadného ničenia a ich nosičov (ďalej len „nové smery činnosti“), ktoré boli stanovené v záveroch Rady z 8. decembra 2008, ako nadviazanie na stratégiu EÚ proti šíreniu ZHN z roku 2003. Podľa nových smerov činnosti by Únii v boji proti šíreniu zbraní hromadného ničenia pomohla podpora zo strany siete mimovládnych odborných obcí zaoberajúcich sa otázkou nešírenia zbraní hromadného ničenia (ZHN). Táto sieť by mála spájať inštitúcie pre zahraničnú politiku a výskumné centrá špecializujúce sa na strategické oblasti Únie. Takáto sieť by sa mohla rozšíriť na inštitúcie v tretích krajinách, s ktorými Únia vedie špecifické dialógy o odzbrojení a nešírení.
      Táto sieť nezávislých odborných obcí zaoberajúcich sa otázkou nešírenia a odzbrojenia (ďalej len „sieť“) by pokračovala v podpore politického dialógu a dialógu týkajúceho sa bezpečnosti a dlhodobých diskusií o opatreniach na boj proti šíreniu ZHN a ich nosičov a o vzájomne súvisiacich otázkach odzbrojenia v rámci občianskej spoločnosti, a najmä medzi expertmi, výskumnými pracovníkmi a zástupcami akademickej obce.
      Práca siete sa rozširuje na otázky súvisiace s konvenčnými zbraňami vrátane RĽZ, s osobitným dôrazom na opatrenia na zabezpečenie nepretržitého vykonávania stratégie EÚ týkajúcej sa RĽZ. Sieť pomôže s poskytovaním nových podnetov na opatrenia Únie súvisiace s konvenčnými zbraňami vrátane nedovoleného obchodovania a nadmerného hromadenia RĽZ a ich munície. To zahŕňa nielen reaktívny, ale i preventívny rozmer bezpečnosti. Predchádzanie nezákonnému a neregulovanému obchodovaniu s konvenčnými zbraňami vrátane RĽZ sa stanovilo za prioritu Únie v rámci Zmluvy o obchodovaní so zbraňami (ATT).
      Sieť sa bude tiež venovať všetkým aspektom kontroly vývozu ZHN alebo konvenčných zbraní vrátane položiek s dvojakým použitím, ako aj otázkam bezpečnosti v kozmickom priestore.
      Sieť sa zameria na zvýšenie povedomia tretích krajín o výzvach týkajúcich sa šírenia ZHN a konvenčných zbraní vrátane nedovoleného obchodovania a nadmerného hromadenia RĽZ a ich munície, a to prostredníctvom publikácií, stretnutí, konferencií a špecializovaných vzdelávacích a osvetových projektov. Jej cieľom bude tiež zvýšiť povedomie o potrebe spolupráce s Úniou a v rámci viacstranných fór, najmä Organizácie Spojených národov, s cieľom predchádzať programom šírenia, ktoré vyvolávajú obavy na celom svete, ako aj nedovolenému obchodovaniu a nadmernému hromadeniu RĽZ a ich munície, odrádzať od nich, zastaviť ich a podľa možnosti zrušiť.
      Únia chce túto sieť podporiť:

                  —

                  zorganizovaním troch významných výročných konferencií a – ako sprievodných podujatí – pracovných seminárov „novej generácie“, ktoré by mali viesť k predloženiu správ a/alebo odporúčaní zástupcom vysokého predstaviteľa Únie pre zahraničné veci a bezpečnostnú politiku (ďalej len „VP“),

                  —

                  zorganizovaním troch konzultačných stretnutí zástupcov inštitúcií Únie, zástupcov členských štátov a expertov z akademickej obce, aby si vymenili názory na hlavné otázky a kritické udalosti v oblasti odzbrojovania, nešírenia a kontroly vývozu zbraní, na účely predloženia správ a/alebo odporúčaní zástupcom VP,

                  —

                  zorganizovaním najviac deviatich ad hoc seminárov pre expertov a odborníkov z praxe o celej škále otázok týkajúcich sa nešírenia a odzbrojenia, ktoré sa vzťahujú na nekonvenčné, ako aj konvenčné zbrane, na účely predloženia správ a/alebo odporúčaní zástupcom VP,

                  —

                  vypracovaním a uverejnením najviac 20 politických dokumentov, ktoré sa budú vzťahovať na témy v rámci mandátu združenia a v ktorých sa predostrú politické a/alebo operačné možnosti,

                  —

                  ďalším riadením a rozvojom asistenčnej služby v rámci združenia na účely poskytovania ad hoc expertízy k celej škále otázok týkajúcich sa nešírenia a odzbrojenia (pokiaľ ide o nekonvenčné aj konvenčné zbrane) v lehote dvoch až troch týždňov, vrátane vypracovania najviac 18 odborných dokumentov,

                  —

                  správou a ďalším vývojom kurzu elektronického učenia sa zahŕňajúceho všetky relevantné aspekty nešírenia a odzbrojenia,

                  —

                  vytvorením najviac 36 pozícií na stáž v oblasti nešírenia a odzbrojenia pre študentov vyšších stupňov vysokoškolského štúdia alebo mladých diplomatov z Únie a tretích krajín,

                  —

                  usporadúvaním výročných študijných návštev v Bruseli pre účastníkov štipendijného programu OSN pre odzbrojenie organizovaného s cieľom propagovať politiky Únie v oblasti nešírenia, odzbrojenia a kontroly vývozu zbraní a zvyšovať viditeľnosť týchto politík,

                  —

                  prípravou pilotného kurzu odbornej prípravy na zvyšovanie povedomia o rizikách šírenia zbraní vrátane rizík, ktoré vyplývajú z vývoja vo vede a technológiách, medzi študentmi vyšších stupňov vysokoškolského a doktorandského štúdia prírodných vied,

                  —

                  ďalšou prevádzkou, správou a vývojom internetovej platformy a súvisiacich sociálnych sietí s cieľom uľahčiť kontakty, zabezpečiť jedinečné fórum pre európsky výskum v oblasti odzbrojenia a nešírenia zbraní, propagovať sieť, osloviť globálnu komunitu venujúcu sa otázkam nešírenia a odzbrojenia a podporiť vzdelávacie ponuky združenia, pokiaľ ide o kurzy odbornej prípravy na mieste, ako aj elektronické učenie sa.

            2.   Organizácia siete

      Sieť je prístupná všetkým relevantným odborným obciam a výskumným inštitútom z Únie a pridružených štátov a v plnej miere rešpektuje rozmanitosť názorov v rámci Únie. V čo najväčšom rozsahu sa bude zapájať do všetkých činností združenia, aby svojim členom zabezpečila zodpovednosť a viditeľnosť.
      Sieť bude aj naďalej podporovať kontakty v rámci európskej výskumnej komunity v oblasti nešírenia zbraní a odzbrojenia a predovšetkým sa bude usilovať o spoluprácu s vedcami v oblasti prírodných vied, ktorí pôsobia v oblasti chemickej, biologickej, rádiologickej a jadrovej bezpečnosti. Naďalej bude uľahčovať kontakty medzi expertmi z mimovládneho sektora, zástupcami členských štátov a inštitúciami Únie. Bude pripravená spolupracovať s mimovládnymi aktérmi z tretích krajín v súlade so stratégiou EÚ proti šíreniu ZHN a stratégiou EÚ pre RĽZ.
      Mandát siete zahŕňa nešírenie ZHN a ich nosičov, odzbrojenie, otázky súvisiace s konvenčnými zbraňami vrátane RĽZ, ako aj kontrolu vývozu a bezpečnosť v kozmickom priestore.
      Účastníci zasadnutí v príslušných prípravných orgánoch Rady (ako sú napríklad CONOP/CODUN a COARM) sa budú môcť so sieťou radiť o otázkach súvisiacich s odzbrojením a nešírením nekonvenčných a konvenčných zbraní vrátane RĽZ, pričom zástupcovia týchto prípravných orgánov sa budú môcť zúčastňovať na zasadnutiach siete. Ak je to možné, môžu sa zasadnutia siete organizovať v úzkej časovej následnosti so zasadnutiami pracovných skupín.
      Sieť bude naďalej vedená Združením EÚ pre nešírenie zbraní, ktoré tvoria FRS, HSFK/PRIF, IISS, SIPRI, IAI a VCDNP a ktoré sa poverí riadením projektov v úzkej spolupráci so zástupcami VP.
      Združenie po konzultácii so zástupcami VP a členskými štátmi pozve účastníkov, ktorí majú odborné znalosti v oblasti politiky v oblasti nešírenia a odzbrojenia ZHN a konvenčných zbraní na semináre expertov a významné výročné konferencie a vyzve ich, aby na osobitnej webovej stránke zverejňovali svoje publikácie a informácie o činnostiach. Združenie tiež prispeje k rozvoju kompetencií v oblasti nešírenia a odzbrojenia vecí tak úradníkov, ako aj akademických pracovníkov v Únii i mimo nej.
      3.   Opis projektov

      3.1.   Projekt 1: Organizácia významnej výročnej konferencie, ktorej výstupom bude správa a/alebo odporúčania

      3.1.1.   Účel projektu

      Na významných výročných konferenciách o nešírení a odzbrojení, na ktorých sa zúčastnia vládni experti, nezávislé odborné obce a ďalší odborníci z akademickej obce z Únie a pridružených štátov, ako aj tretích krajín, sa bude diskutovať o ďalších opatreniach, ktoré sa určia na účely boja proti šíreniu ZHN a ich nosičov, ako aj o vzájomne súvisiacich cieľoch v oblasti odzbrojenia a budú sa na nich hľadať odpovede na výzvy spojené s konvenčnými zbraňami vrátane boja proti nedovolenému obchodovaniu a nadmernému hromadeniu RĽZ a ich munície. Výročná konferencia bude ako hlavné podujatie projektu pokračovať vo zvyšovaní povedomia o stratégii EÚ proti šíreniu ZHN a stratégii EÚ pre RĽZ a o nových smeroch činnosti a súvisiacom implementačnom úsilí inštitúcií.
      Výročné konferencie budú tiež podporovať úlohu a posilňovať súdržnosť európskych odborných obcí, ktoré sa špecializujú na oblasti súvisiace s nešírením zbraní a odzbrojením, a pomôžu zväčšiť kapacity týchto a iných inštitúcií, a to aj v častiach sveta bez hlbokých odborných znalostí v oblasti nešírenia a odzbrojenia.
      Na výročných konferenciách a všetkých prípravných zasadnutiach sa budú riešiť otázky týkajúce sa nešírenia a odzbrojenia, ktoré majú tematickú príbuznosť s prácou Európskej služby pre vonkajšiu činnosť (ďalej len „ESVČ“). Na základe týchto diskusií a inej práce, na ktorú dohliada združenie, sa pre zástupcov VP vypracujú správy zamerané na politiku spolu so súborom odporúčaní zameraných na činnosti. Správa sa rozošle príslušným inštitúciám Únie a členským štátom a sprístupní sa online.
      3.1.2.   Výsledky projektu

                  —

                  usporadúvanie významnej medzinárodnej konferencie o nešírení a odzbrojení pod vedením Európskej únie, ktorá zostane kľúčovým miestom propagácie strategických diskusií o opatreniach zameraných na boj proti šíreniu ZHN a ich nosičov, ako aj vzájomne súvisiacich cieľov v oblasti odzbrojenia, na účely riešenia výziev týkajúcich sa konvenčných zbraní vrátane boja proti nedovolenému obchodovaniu a nadmernému hromadeniu RĽZ a ich munície,

                  —

                  zvýšenie viditeľnosti politík Únie v oblasti nešírenia ZHN a RĽZ a chemickej, biologickej, rádiologickej a jadrovej bezpečnosti, ako aj povedomia o nich medzi vládnymi úradníkmi, v akademickej obci a občianskej spoločnosti tretích krajín,

                  —

                  podpora úlohy a súdržnosti siete, ako aj úlohy Únie v tejto oblasti, a zvyšovanie odborných znalostí týkajúcich sa nešírenia v krajinách, v ktorých nie sú na dostatočnej úrovni, a to aj v tretích krajinách,

                  —

                  predloženie správ zameraných na politiku a/alebo odporúčaní zameraných na činnosti, ktorými by sa posilnilo vykonávanie stratégie EÚ proti šíreniu ZHN a stratégie EÚ pre RĽZ a ktoré by vytvorili užitočné východisko pre činnosť Únie a medzinárodného spoločenstva zameranú na nešírenie a konvenčné zbrane,

                  —

                  zvýšenie povedomia a poznatkov inštitúcií Únie, členských štátov, občianskej spoločnosti a tretích krajín o hrozbách súvisiacich so ZHN a ich nosičmi, čím by sa im umožnilo tieto hrozby lepšie predvídať.

            3.1.3.   Opis projektu

      Projektom sa zabezpečí organizácia troch významných výročných konferencií, podľa potreby s prípravnými zasadnutiami, a vypracovanie súvisiacich správ a/alebo odporúčaní:

                  —

                  každoročná konferencia trvajúca 1,5 dňa a usporiadaná v Bruseli, na ktorej sa zúčastní maximálne 300 expertov z odborných obcí, akademickej obce a vlád z Únie, pridružených štátov a tretích krajín, ktorí sa špecializujú na otázky súvisiace s nešírením, odzbrojením, kontrolou zbraní a konvenčnými zbraňami vrátane RĽZ,

                  —

                  pozornosť sa bude venovať výchove „budúcej generácie“ odborníkov, a to aj z krajín mimo Európy a Severnej Ameriky, ktorí sa pozvú na špecializovanú odbornú prípravu a prezentáciu do príslušných inštitúcií Únie, ktoré sa uskutočnia deň pred konferenciou alebo deň po nej,

                  —

                  správy zamerané na politiku a/alebo odporúčania zamerané na činnosti, ktorými by sa podporilo vykonávanie stratégie EÚ proti šíreniu ZHN a stratégie EÚ pre RĽZ.

            3.2.   Projekt 2: Organizácia výročných konzultačných stretnutí Únie

      3.2.1.   Účel projektu

      Projektom sa zabezpečí organizácia troch výročných konzultačných stretnutí a vypracovanie súvisiacich správ a/alebo odporúčaní. Pracovné semináre by mali byť venované krátkodobým i strednodobým výzvam, ktorým Únia čelí v oblasti nešírenia a odzbrojenia, najmä pokiaľ ide o ZHN a ich nosiče, konvenčné zbrane vrátane RĽZ a nové druhy zbraní a nosičov. Pre rozhodovacie orgány Únie by tiež mali byť príležitosťou zamerať sa na dlhodobejšie výzvy a trendy v oblasti nešírenia a odzbrojenia, ako aj na iné relevantné otázky, ktoré presahujú rámec ich obvyklej každodennej činnosti.
      Konzultačné stretnutia budú tiež posilňovať súdržnosť európskych odborných obcí, ktoré sa špecializujú na oblasti súvisiace s nešírením a odzbrojením, a pomôžu zväčšiť kapacity v týchto oblastiach, najmä v tých regiónoch Únie, v ktorých možno expertízu v oblasti odzbrojenia a nešírenia zlepšiť.
      3.2.2.   Výsledky projektu

                  —

                  výmena informácií a analýz, ktoré sa týkajú súčasných trendov v oblasti šírenia zbraní, medzi odborníkmi z praxe a expertmi z akademickej obce z členských štátov Únie, ako aj špecializovaným personálom ESVČ a inštitúcií Únie,

                  —

                  diskusia o najlepších možnostiach a spôsoboch vykonávania politík Únie zameraných na boj proti šíreniu zbraní,

                  —

                  poskytovanie konštruktívnej spätnej väzby Únii o jej stratégii boja proti šíreniu ZHN a stratégii EÚ pre RĽZ zo strany nezávislých odborných obcí v Únii a predkladanie návrhov zo strany odborníkov z praxe odborným obciam v súvislosti s témami, ktoré sú z politického hľadiska najrelevantnejšie, na účely ďalšieho výskumu,

                  —

                  identifikovanie relevantných otázok v oblasti nešírenia a odzbrojenia na účely vypracovania správ zameraných na politiku,

                  —

                  vypracúvanie správ zameraných na politiku spolu so súborom odporúčaní na činnosti pre zástupcov VP.

            3.2.3.   Opis projektu

      Projektom sa zabezpečí organizácia troch výročných konzultačných stretnutí a vypracovanie súvisiacich správ a/alebo odporúčaní. Program týchto podujatí sa pripraví v úzkej spolupráci s pracovnými skupinami Rady pre SZBP v oblastiach nešírenia a odzbrojenia (CODUN/CONOP) a kontroly vývozu zbraní (COARM). Stretnutia by sa mali zameriavať na krátkodobé, ako aj strednodobé výzvy, ktorým Únia čelí v oblasti nešírenia a odzbrojenia, pokiaľ ide tieto kategórie zbraní: ZHN a ich nosiče, konvenčné zbrane vrátane RĽZ a nové druhy zbraní a nosičov.
      Výročné konzultačné stretnutia trvajú 1,5 dňa a zúčastňuje sa na nich maximálne 100 osôb z odborných obcí Únie, členských štátov a inštitúcií Únie, ktoré sa špecializujú na otázky súvisiace s nešírením a konvenčnými zbraňami vrátane RĽZ. Tieto semináre by mali slúžiť hlavne na účely konzultácií medzi odbornými obcami Únie zaoberajúcimi sa otázkou nešírenia a odzbrojenia, Úniou a jej členskými štátmi. Výročné konzultačné stretnutia by sa mali konať v Bruseli.
      3.3.   Projekt 3: Organizácia ad hoc seminárov

      3.3.1.   Účel projektu

      Projektom sa zabezpečuje organizácia najviac deviatich ad hoc expertných seminárov a vypracovanie súvisiacich správ a/alebo odporúčaní. Tieto semináre by mali najmä slúžiť na účely konzultácií na ad hoc základe medzi odbornými obcami Únie zaoberajúcimi sa otázkou nešírenia, Úniou a jej členskými štátmi s cieľom zaoberať sa dôležitými udalosťami a politickými možnosťami Únie, ako aj poskytovať príležitosť odborným obciam Únie, členským štátom a inštitúciám Únie šíriť osvetu medzi cieľovými skupinami v rámci Únie aj mimo nej.
      3.3.2.   Výsledky projektu

                  —

                  výmena informácií a analýz, ktoré sa týkajú súčasných trendov v oblasti šírenia zbraní, medzi odborníkmi z praxe a expertmi z akademickej obce z členských štátov Únie, ako aj špecializovaným personálom ESVČ a inštitúcií Únie,

                  —

                  diskusia o najlepších možnostiach a spôsoboch vykonávania politík Únie zameraných na boj proti šíreniu zbraní,

                  —

                  poskytovanie konštruktívnej spätnej väzby Únii o jej stratégii boja proti šíreniu ZHN a stratégii EÚ pre RĽZ zo strany nezávislých odborných obcí v Únii a predkladanie návrhov zo strany odborníkov z praxe odborným obciam v súvislosti s témami, ktoré sú z politického hľadiska najrelevantnejšie, na účely ďalšieho výskumu,

                  —

                  identifikovanie relevantných otázok v oblasti nešírenia a odzbrojenia na účely vypracovania správ zameraných na politiku,

                  —

                  vypracúvanie správ zameraných na politiku spolu so súborom odporúčaní na činnosti pre zástupcov VP. Tieto správy sa rozošlú príslušným inštitúciám Únie a členským štátom.

            3.3.3.   Opis projektu

      Projektom sa zabezpečuje organizácia najviac deviatich ad hoc expertných seminárov a vypracovanie súvisiacich správ a/alebo odporúčaní. Ad hoc semináre trvajú maximálne dva dni a počítajú s účasťou maximálne 45 jednotlivcov, ktorí sa určia v závislosti od daného prípadu.
      3.4.   Projekt 4: Publikácie

      3.4.1.   Účel projektu

                  —

                  poskytovať informácie a analýzy o témach súvisiacich s nešírením ZHN, ich nosičov a konvenčných zbraní vrátane RĽZ a s odzbrojením, ktoré budú vstupmi pre politický a bezpečnostný dialóg o týchto otázkach, predovšetkým medzi expertmi, výskumnými pracovníkmi a zástupcami akademickej obce,

                  —

                  poskytovať zdroj, ktorý môžu účastníci zasadnutí príslušných prípravných orgánov Rady použiť na prípravu svojich diskusií o politike a praxi Únie v oblasti nešírenia zbraní, kontroly zbraní a odzbrojenia,

                  —

                  poskytovať nápady, informácie a analýzy, ktoré môžu pomáhať pri koncipovaní činností na úrovni Únie, ktoré sú zamerané na nešírenie, kontrolu zbraní a odzbrojenie.

            3.4.2.   Výsledky projektu

                  —

                  posilnenie politického a bezpečnostného dialógu o opatreniach na boj proti šíreniu ZHN a ich nosičov, kontrole zbraní a odzbrojení predovšetkým medzi expertmi, výskumnými pracovníkmi a zástupcami akademickej obce,

                  —

                  zvýšenie povedomia, znalostí a porozumenia občianskej spoločnosti, najmä v rámci širšej siete nezávislých odborných obcí Únie zaoberajúcich sa otázkou nešírenia a vlád, o otázkach súvisiacich s politikami Únie v oblasti nešírenia, kontroly zbraní a odzbrojenia,

                  —

                  predloženie politických a/alebo operačných variantov vysokému predstaviteľovi, inštitúciám Únie a členským štátom,

                  —

                  rozvoj činností na úrovni Únie súvisiacich s nešírením, kontrolou zbraní a odzbrojením prostredníctvom reflexie, informácií a analýz.

            3.4.3.   Opis projektu

      Projektom sa zabezpečuje vypracovanie a uverejnenie približne 20 politických dokumentov. Politické dokumenty vypracuje alebo zadá na vypracovanie združenie a tieto dokumenty nemusia nevyhnutne predstavovať názory inštitúcií Únie alebo členských štátov. Politické dokumenty sa budú vzťahovať na témy, ktoré spadajú pod mandát združenia. V každom dokumente sa sformulujú politické alebo operačné varianty. Všetky politické dokumenty sa budú uverejňovať na webovej stránke združenia.
      3.5.   Projekt 5: Riadenie a ďalší rozvoj asistenčnej služby

      3.5.1.   Účel projektu

      Ďalším riadením a rozvojom asistenčnej služby v rámci združenia na účely poskytovania odborných posudkov ad hoc k problémom súvisiacim s celou škálou otázok týkajúcich sa nešírenia a odzbrojenia, ktoré sa vzťahujú na nekonvenčné aj konvenčné zbrane, sa poskytne informačná základňa a uľahčí sa formulovanie politických opatrení Únie v súvislosti so špecifickými a naliehavými témami.
      3.5.2.   Výsledky projektu

                  —

                  vybavovanie ad hoc výskumných žiadostí týkajúcich sa špecifických otázok, o ktorých informácie požaduje ESVČ, pričom sa odpovede poskytnú do dvoch týždňov,

                  —

                  podpora ad hoc dialógu o konkrétnych témach medzi združením odborných obcí a ESVČ,

                  —

                  z toho vyplývajúce posilnenie znalostnej základne pre ďalšie diskusie o otázkach nešírenia v Únii,

                  —

                  umožnenie toho, aby ESVČ mala v prípade naliehavých a príležitostných žiadostí komplexný prístup k expertíze a výskumným zdrojom združenia.

            3.5.3.   Opis projektu

      Projekt poskytne ESVČ a príslušným pracovným skupinám Rady približne 18 odborných dokumentov, každý v rozsahu 5 až 10 strán, o aktuálnych otázkach v oblasti nešírenia a odzbrojenia v priebehu dvoch až troch týždňov od požiadania zo strany ESVČ. Dokumenty budú vychádzať z preskúmania existujúcej odbornej literatúry a primárnych dokumentov (nie vlastný výskum). Možné témy sa na základe medzinárodného programu, pripravovaných udalostí v Únii a politických dokumentov Únie určia prostredníctvom rozhovorov s ESVČ. ESVČ si túto funkciu môže vyžiadať a) vo forme písomného dokumentu; a/alebo b) prostredníctvom brífingu na zasadnutí pracovnej skupiny CONOP alebo COARM; a/alebo c) vo forme expertného vstupu na diaľku (ak je potrebné naliehavé poradenstvo).
      3.6.   Projekt 6: Elektronické učenie sa

      3.6.1.   Účel projektu

                  —

                  budovanie kapacít v rámci budúcej generácie akademických pracovníkov a odborníkov z praxe v oblasti politiky nešírenia a odzbrojenia,

                  —

                  zlepšenie podrobných znalostí o politikách Únie v oblasti nešírenia a odzbrojenia v celej Únii a v tretích krajinách,

                  —

                  prispenie ku globálnym iniciatívam zameraným na presadzovanie vzdelávania v oblasti nešírenia a odzbrojenia,

                  —

                  obnovenie a rozšírenie odborných znalostí o otázkach týkajúcich sa ZHN a RĽZ v rámci Únie a v partnerských krajinách,

                  —

                  poskytovanie cielených a aktuálnych poznatkov o celom spektre otázok v oblasti kontroly nekonvenčných a konvenčných zbraní inštitúciám Únie, členským štátom a európskej sieti odborných obcí.

            3.6.2.   Výsledky projektu

                  —

                  realizácia a optimalizácia kurzu elektronického učenia sa zahŕňajúceho všetky relevantné aspekty nešírenia a odzbrojenia,

                  —

                  osvetová činnosť a pomoc pre pedagógov a školiteľov, aby mohli využívať vzdelávacie zdroje Únie v oblasti nešírenia a odzbrojenia,

                  —

                  podpora integrácie zdrojov Únie v oblasti elektronického učenia sa do univerzitných magisterských programov,

                  —

                  kombinácia elektronického učenia sa a výučby v triedach na účely poskytovania odbornej prípravy, ktorú v oblasti zvyšovania povedomia o šírení zbraní koncipuje združenie (ďalej len „zmiešané učenie“),

                  —

                  prehĺbenie znalostí o politikách Únie v oblasti nešírenia a odzbrojenia v celej Únii a v tretích krajinách,

                  —

                  poskytovanie nepretržite aktualizovaných otvorených vzdelávacích zdrojov pre všetky zainteresované strany, ktoré sa zapájajú do výskumu a programovania v oblasti nešírenia,

                  —

                  rozvoj ďalšieho online obsahu na zlepšenie učebných osnov kurzu a poskytovanie kritických znalostných podkladov pre odborníkov z praxe a akademických pracovníkov v oblasti nešírenia.

            3.6.3.   Opis projektu

      Tento projekt sa zameria na celosvetové šírenie a využívanie nástroja elektronického učenia sa, ktorý bol vytvorený na základe rozhodnutia 2014/129/SZBP.
      Na tento účel sa bude na základe spätnej väzby účastníkov a hodnotenia správania používateľov prostredníctvom rôznych štatistických nástrojov nepretržite zvyšovať používateľská ústretovosť webovej stránky elektronického učenia sa a súvisiacej certifikačnej časti. Osobitná pozornosť sa bude venovať modernizácii ponuky elektronického učenia sa pre používateľov so zrakovým alebo sluchovým postihnutím s cieľom uľahčiť ničím nebránenú účasť na kurze a umožniť čo najvyšší počet potenciálnych účastníkov. Okrem toho sa prostredníctvom komplexného lingvistického preskúmania, ktoré poskytnú špecializované osoby, ktorých materinský jazyk je angličtina, zvýši zrozumiteľnosť celého kurzu.
      Všetkých 15 vzdelávacích jednotiek sa bude aktualizovať s cieľom poskytnúť študentom čo najaktuálnejšie fakty a hodnoty. Osveta a podpora vzdelávacích inštitúcií umožní ľahkú integráciu elektronického učenia sa do univerzitných magisterských programov a iných vzdelávacích ponúk a bude nabádať na celosvetové používanie kurzu elektronického učenia sa.
      V rokoch 2018 až 2020 sa vyvinie a uvedie do prevádzky približne päť dodatočných vzdelávacích jednotiek. Dodatočný obsah elektronického učenia sa sa bude vyvíjať v úzkej spolupráci s ESVČ a členskými štátmi a môže patriť do jednej z týchto kategórií:

                  a)

                  pokročilá vzdelávacia jednotka, ktorá bude stavať na existujúcom obsahu kurzov a ponúkne hlbšie znalosti;

                  b)

                  praktická vzdelávacia jednotka, ktorá bude zameraná na praktické otázky implementácie v oblasti nešírenia alebo režimov kontroly vývozu;

                  c)

                  akademická vzdelávacia jednotka, ktorej predmetom bude teoretický aspekt nešírenia a odzbrojenia;

                  d)

                  podporná vzdelávacia jednotka, v rámci ktorej sa budú poskytovať kľúčové znalosti s cieľom lepšie pochopiť širokú problematiku nešírenia a odzbrojenia (napríklad právne, finančné alebo etické aspekty);

                  e)

                  personalizovaná vzdelávacia jednotka, ktorá bude podporovať kurzy špecifickej odbornej prípravy v učebniach a bude sa používať v kombinácii s uvedenými kurzami („zmiešané učenie“).

            3.7.   Projekt 7: Stáže

      3.7.1.   Účel projektu

                  —

                  budovanie kapacít v rámci budúcej generácie akademických pracovníkov a odborníkov z praxe v oblasti politiky nešírenia a tvorby programov,

                  —

                  zlepšenie chápania a osvojenie si politík Únie v oblasti nešírenia a odzbrojenia v celej Únii,

                  —

                  rozšírenie a zlepšenie poznatkov o politikách Únie v oblasti RĽZ a ZHN v tretích krajinách,

                  —

                  vytváranie sietí mladých odborníkov na regionálnej úrovni, kde má Únia veľký záujem na nešírení,

                  —

                  posilnenie budovania kapacít v rámci siete,

                  —

                  obnovenie a rozšírenie odborných znalostí o otázkach týkajúcich sa ZHN a RĽZ v rámci Únie a v partnerských krajinách.

            3.7.2.   Výsledky projektu

                  —

                  posilnené kapacity v rámci budúcej generácie akademických pracovníkov a odborníkov z praxe v oblasti politiky nešírenia a tvorby programov,

                  —

                  hlbšie znalosti o politikách Únie v oblasti nešírenia a odzbrojenia v celej Únii,

                  —

                  lepšie porozumenie stratégiám, politikám a prístupom Únie v oblasti nešírenia v tretích krajinách,

                  —

                  vytvorenie sietí mladých odborníkov z praxe a zástupcov akademickej obce a uľahčenie praktickej spolupráce,

                  —

                  posilnené budovanie kapacít, pokiaľ ide o politiky Únie v oblasti ZHN a RĽZ v rámci siete.

            3.7.3.   Opis projektu

      V rámci projektu sa poskytnú európske stáže pre problematiku nešírenia zbraní a odzbrojenia pre približne 36 študentmi vyšších stupňov vysokoškolského štúdia alebo mladých diplomatov, vždy na dobu najviac troch mesiacov. Stáže zriadi, dohliada na ne a dokumentuje ich združenie a pozostávajú z prednášok, diskusných stretnutí, štruktúrovaného čítania a zapojenia sa do projektov.
      Stáže môžu hostiť všetky inštitúty, ktoré sú členmi siete. 30 z 36 miest sa vyhradí pre európskych kandidátov, zatiaľ čo zvyšných šesť stáží obsadia neeurópski kandidáti, v ideálnom prípade z južnej Ázie, východnej Ázie, Blízkeho východu a zo severnej Afriky.
      Všetci stážisti sa budú v čo najväčšej možnej miere pozývať na konferencie a semináre organizované združením počas obdobia stáže.
      3.8.   Projekt 8: Študijné návštevy Únie pre účastníkov štipendijného programu OSN pre odzbrojenie

      3.8.1.   Účel projektu

                  —

                  prehĺbenie znalostí o politikách Únie v oblasti nešírenia a odzbrojenia a zaistenie viditeľnosti týchto politík v tretích krajinách,

                  —

                  obnovenie a rozšírenie odborných znalostí o otázkach týkajúcich sa ZHN a RĽZ v tretích krajinách, najmä zvýšením informovanosti o možnostiach, ktoré ponúkajú programy Únie, pokiaľ ide o budovanie kapacít v oblastiach ako kontrola vývozu zbraní, nešírenie a odzbrojenie a zmierňovanie chemických, biologických, rádiologických a jadrových rizík,

                  —

                  podpora úsilia OSN o zlepšenie vzdelávania o odzbrojení a presadzovanie multilateralizmu.

            3.8.2.   Výsledky projektu

                  —

                  prehĺbenie znalostí o politikách Únie v oblasti nešírenia a odzbrojenia a zvýšenie viditeľnosti týchto politík v tretích krajinách,

                  —

                  rozšírenie odborných znalostí o otázkach týkajúcich sa ZHN a RĽZ v partnerských krajinách,

                  —

                  zlepšenie vzdelávania OSN o odzbrojení.

            3.8.3.   Opis projektu

      Projekt bude každoročne zahŕňať dvoj- alebo trojdňovú študijnú návštevu účastníkov štipendijného programu OSN pre odzbrojenie v Bruseli, ktorej súčasťou bude seminár za účasti rečníkov z inštitúcií Únie a odborníkov zo siete združenia, ako aj exkurzia na relevantné miesta. Návšteva sa uskutoční v rámci európskej zložky štipendijného programu, zvyčajne pred zasadnutím Valného zhromaždenia OSN.
      3.9.   Projekt 9: Odborná príprava v oblasti zvyšovania povedomia o šírení zbraní

      3.9.1.   Účel projektu

                  —

                  zvýšiť povedomie v rámci prírodných vied a iných relevantných oblastí o rizikách šírenia ZHN spojených s určitými materiálmi, softvérom a technológiami, ako aj o príslušných medzinárodných zmluvách a mechanizmoch,

                  —

                  budovanie kapacít týchto skupín na zavedenie vnútorných mechanizmov zabezpečovania súladu v ich inštitúciách na účely kontroly tokov citlivých technológií, ako aj bezpečnostnej ochrany a bezpečnosti materiálov,

                  —

                  poskytovanie nových nápadov týkajúcich sa technologického vývoja a možného vplyvu tohto vývoja na problematiku nešírenia zbraní inštitúciám Únie, členským štátom a sieti Únie pre nešírenie zbraní.

            3.9.2.   Výsledky projektu

                  —

                  posilnená kapacita budúcej generácie akademických pracovníkov v oblasti prírodných vied a iných relevantných oblastiach, pokiaľ ide o nástroje a politiky týkajúce sa nešírenia zbraní,

                  —

                  prispenie k cieľom politiky Únie v oblasti nešírenia zbraní prostredníctvom lepšej informovanosti o rizikách šírenia v disciplínach s vysokou mierou rizika šírenia a rýchlym technologickým vývojom,

                  —

                  kombinácia diaľkového vzdelávania (elektronické učenie sa) a odbornej prípravy na mieste („zmiešané učenie“).

            3.9.3.   Opis projektu

      Týmto projektom sa vytvorí pilotný kurz na zvyšovanie povedomia o rizikách spojených so šírením zbraní medzi študentmi vyšších stupňov vysokoškolského a doktorandského štúdia v oblasti prírodných vied a iných relevantných oblastiach. To bude zahŕňať rozvoj špecializovaných osnov pre dve rôzne cieľové skupiny (napríklad biomedicína, inžinierstvo alebo jadrová oblasť) a uskutočnenie jedného pilotného kurzu pre každú z týchto cieľových skupín.
      3.10.   Projekt 10: Správa internetovej platformy

      3.10.1.   Účel projektu

      Udržiavaním a vývojom webovej stránky sa uľahčia kontakty v obdobiach medzi jednotlivými zasadnutiami siete a podporí sa dialóg v oblasti výskumu medzi odbornými obcami zaoberajúcimi sa otázkou nešírenia. Pre inštitúcie Únie a členské štáty by mohla byť užitočná aj osobitná webová stránka, prostredníctvom ktorej by si účastníci siete mohli voľne vymieňať informácie a nápady a zverejňovať svoje štúdie týkajúce sa otázok súvisiacich s nešírením ZHN a ich nosičov a s konvenčnými zbraňami vrátane RĽZ. Projekt poskytne online nadviazanie na tieto udalosti, ako aj príležitosť na prezentovanie európskeho výskumu. Prispeje k účinnému šíreniu výsledkov výskumu v rámci komunity odborných obcí, ako aj vládnych kruhov. Uvedené skutočnosti povedú k lepšiemu predvídaniu a poznaniu hrozieb spojených so šírením ZHN a ich nosičov a konvenčnými zbraňami vrátane nedovoleného obchodovania a nadmerného hromadenia RĽZ a ich munície.
      3.10.2.   Výsledky projektu

                  —

                  riadenie platformy, v rámci ktorej si odborné obce zaoberajúce sa otázkou nešírenia môžu vymieňať svoje nezávislé názory a analýzy týkajúce sa otázok súvisiacich so šírením ZHN a s konvenčnými zbraňami vrátane RĽZ,

                  —

                  rozšírenie, riadenie a aktualizácia existujúcej siete nezávislých odborných obcí,

                  —

                  podpora lepšieho chápania stratégie EÚ proti šíreniu ZHN a stratégie EÚ pre RĽZ zo strany občianskej spoločnosti a zabezpečenie prepojenia medzi Úniou a sieťou odborných obcí,

                  —

                  trvalé a bezplatné sťahovanie dokumentov zo zasadnutí siete a od nezávislých odborných obcí, ktoré sa chcú podeliť o výsledky svojho výskumu bez finančnej náhrady,

                  —

                  zvýšenie povedomia a poznatkov inštitúcií Únie, členských štátov, občianskej spoločnosti a tretích krajín o hrozbách spojených s konvenčnými zbraňami, ZHN a ich nosičmi, čo im umožní tieto hrozby lepšie predvídať.

            3.10.3.   Opis projektu

                  —

                  mohla by sa vytvoriť možnosť používania technológie podobnej sociálnym sieťam, ak je to možné a vhodné, s cieľom umožniť aktívnu komunikáciu a výmenu informácií online medzi účastníkmi siete v známom prostredí,

                  —

                  združenie poverené vedením projektu bude zodpovedné za hostiteľské služby webového servera (webhosting), tvorbu webových stránok a technickú údržbu webovej stránky,

                  —

                  predmetom záujmu budú politiky Únie týkajúce sa otázok súvisiacich so šírením ZHN a s konvenčnými zbraňami vrátane RĽZ, ku ktorým sa bude pravidelne prikladať náležitá dokumentácia,

                  —

                  publikácie združenia sa budú propagovať a podporovať prostredníctvom osobitných historických záznamov,

                  —

                  konferencie, ktoré organizuje združenie, sa budú propagovať prostredníctvom webovej stránky (podľa potreby podkladové dokumenty, programy, prezentácie, videozáznamy verejných zasadnutí),

                  —

                  na internetovej stránke sa sprístupní kurz elektronického učenia sa združenia. Pre členov siete a úradníkov Únie sa osobitne vytvorí intranetový prístup (integrovaný nástroj pre kurz elektronického učenia sa),

                  —

                  raz za dva mesiace sa budú publikovať osobitné internetové vydania so zameraním na aktuálne témy v oblasti šírenia ZHN a konvenčných zbraní vrátane RĽZ.

            4.   Trvanie

      Celkové odhadované trvanie realizácie projektov je 42 mesiacov.
      5.   Príjemcovia

      5.1.   Priami príjemcovia

      Navrhnuté projekty slúžia účelu SZBP a prispievajú k plneniu strategických cieľov stanovených v stratégii EÚ proti šíreniu ZHN a stratégii EÚ pre RĽZ.
      5.2.   Nepriami príjemcovia

      Nepriami príjemcovia týchto projektov sú:

                  a)

                  nezávislé odborné obce a zástupcovia akademickej obce z Únie a tretích krajín zameriavajúci sa na otázky nešírenia, odzbrojenia a konvenčných zbraní vrátane RĽZ;

                  b)

                  inštitúcie Únie vrátane vzdelávacích inštitúcií, študenti a všetci ostatní účastníci kurzu elektronického učenia sa;

                  c)

                  členské štáty;

                  d)

                  tretie krajiny.

            6.   Účastníci z tretích strán

      Projekty sa budú v plnom rozsahu financovať týmto rozhodnutím. Experti siete sa môžu považovať za účastníkov z tretej strany. Budú pracovať v súlade so svojimi štandardnými pravidlami.
      7.   Riadiaci výbor

      Riadiaci výbor pre tento projekt sa bude skladať zo zástupcov VP a zástupcu vykonávacieho subjektu uvedeného v bode 8 tejto prílohy. Riadiaci výbor bude vykonávanie tohto rozhodnutia pravidelne skúmať aspoň raz ročne, a to aj s využitím elektronických komunikačných prostriedkov.
      8.   Vykonávací subjekt

      Technickým vykonávaním tohto rozhodnutia sa poverí združenie, ktoré bude vykonávať svoje úlohy pod kontrolou VP. Združenie bude pri vykonávaní svojich činností spolupracovať s VP a členskými štátmi a prípadne s inými štátmi, ktoré sú zúčastnenými stranami, a medzinárodnými organizáciami.